Relɛbɛka Mɔɔ Wɔ Baebolo Ne Anu La Ɛnee Lɛ Nyamenle Anu Diedi (Mɔlebɛbo 24:58)\nKENGA YE WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bicol Bislama Bulgarian Cambodian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Chiyao Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish French Ga Georgian German Giliki Greenlandic Guarani Gun Haitian Creole Hausa Hibulu Hiligaynon Hungarian Icelandic Igbo Iloko Indonesian Isoko Italian Japanese Javanese Kazakh Kikamba Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Macua Malagasy Maltese Mam Mambwe-Lungu Mauritian Creole Maya Myanmar Nahuatl (Northern Puebla) Ndebele Ndebele (Zimbabwe) Ndonga Nias Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese (Brazil) Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sena Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tatar Tetun Dili Thai Tiv Tojolabal Tok Pisin Tshiluba Tshwa Tsonga Turkish Tuvaluan Twi Tzotzil Ukrainian Umbundu Venda Vietnamese Wallisian Waray-Waray Xhosa Yoruba Zulu\nSukoa Bɛ Diedi | Relɛbɛka\n‘Ɛhɛe, Me Nee Ye Bahɔ’\nRELƐBƐKA nleanle awoka ne mɔ mɔɔ ye ɛlawolɛ ne ɛhɔdɔ zo la azo. Dapɛne ekyi pɛle nu wɔ bɛ adendulɛ ne anu la, ɛnee akee ɔnzulo afunlumu ne mɔɔ ɛlɛtotɔ la azo ɛdɛnlanlɛ. Hɛlan, ɛleka mɔɔ ye ngakula nu ɔdɛnlanle la ɛha bɛ nzi mayɛlɛ dɔɔnwo wɔ sɔlɔ aduduleɛ. Bie a ɔnrɛnwu ye abusua ne bieko. Ɔbayɛ kɛ ɛnee ɔlɛbiza ɔ nwo kpuya dɔɔnwo mɔɔ fale ye kenle bie nwo, titili kɛkala mɔɔ ɔka ekyi na bɛadwu ɛleka mɔɔ bɛlɛkɔ la.\nƐnee adenduvoma ne ɛdɛla azua dɔɔnwo mɔɔ wɔ Keena la na akee bɛlɛwolo bɛahɔ Keena nyiakɛ anzɛɛ Negeb. (Mɔlebɛbo 24:62) Ɔbayɛ kɛ Relɛbɛka nwunle mboane. Ɛnee azɛlɛ ne le resee somaa kɛ bɛkɛlua aleɛ wɔ zo, noko ɛnee ndile ekyi wɔ zo maa nyɛmoa. Sonvolɛ kpanyinli ne mɔɔ nee bɛ lua la ze adenle ɛhye azo kpalɛ. Ɛnee ɔlɛ edwɛkpa dɔɔnwo mɔɔ ɔkaha yeahile ɔ menle a—Relɛbɛka ɛlɛba arayɛ Ayezeke aye! Noko, bie a Relɛbɛka dwenlenle kɛzi ye ɛbɛlabɔlɛ bayɛ wɔ maanle ɛhye anu la anwo. Kɛzi ɔ hu, Ayezeke de ɛ? Bɛtɛyiale ɛlɛ! Asoo Ayezeke anye balie ɔ nwo ɔ? Na kɛzi ɔbade nganeɛ yeamaa Ayezeke ɛ?\nWɔ ewiade ɛleka dɔɔnwo ne ala, agyalɛ ngyehyɛleɛ mɔɔ bɛyɛ bɛto ɛkɛ la bahola ayɛ azibɛnwo. Wɔ ɛleka gyɛne noko, ɛhye ɛbu zo. Ɔnva nwo ɛleka mɔɔ ɛde la, ɛbalie wɔado nu kɛ ɛnee Relɛbɛka ɛlɛkɔ ɛleka mɔɔ ɔnze la. Nɔhalɛ nu, ɛnee ɔle raalɛ mɔɔ lɛ diedi nee akɛnrasesebɛ a. Yɛhyia subane ɛhye mɔ wɔ mekɛ mɔɔ nzenzaleɛ bie kɛra yɛ ɛbɛlabɔlɛ nu la anwo. Ɛnee Relɛbɛka lɛ diedi nee subane ngɛnlɛma mɔɔ bɛnnwu ye ɛnɛ la.\n“MEKAZA NZULE NE BIE MEARƐLƐ WƆ AFUNLUMU NE MƆ NOKO”\nNzenzaleɛ kpole ne mɔɔ rale Relɛbɛka ɛbɛlabɔlɛ nu la ɛnee gyi debie mɔɔ ɔyɛ ye dahuu la azo. Ɔbayɛ kɛ ɔnyinle wɔ Hɛlan, sua bie mɔɔ wɔ Mɛsɔpɔteemea la azo. Ɛnee ye awovolɛ le ngakyile fi menli dɔɔnwo mɔɔ de Hɛlan la anwo. Bɛnzonle Sin mɔɔ le siane nyamenle ne la. Emomu, bɛ Nyamenle ɛdeɛ ne a le Gyihova.—Mɔlebɛbo 24:50.\nRelɛbɛka nyinle yɛle raalɛ mɔɔ anwo yɛ fɛ noko ye anwofɛlɛko ne ɛnle ɛnyelɛ zo ala. Ɛnee ɔ nwo yɛ se yɛɛ ye ɛbɛlabɔlɛ nwo te. Ɛnee ye abusua ne lɛ ezukoa yemɔti bɛlɛ ngɛkɛlɛ dɔɔnwo, noko bɛandɛfɛdɛfɛ ye anzɛɛ bɛanyɛ ye kɛ belemgbunli ara raalɛ; emomu bɛvale gyima ɛsesebɛyɛlɛ bɛtetele ye. Relɛbɛka ɛnee yɛ gyima ɛsesebɛ mɔɔ bie a le nzule mɔɔ ɔsesa ɔmaa ye abusua ne kɛ mɔɔ mraalɛ dɔɔnwo mɔɔ dɛnlanle aze mekɛ zɔhane yɛle la. Aleɛ ɛlɛdwo a, ɔfa ye buakɛ ne ɔsie ɔbati na ɔkɔ nzubula zo lɔ.—Mɔlebɛbo 24:11, 15, 16.\nKenle ko nɔsolɛ bie, mekɛ mɔɔ ɛnee yeza ye nzule ne yewie la, nrenyia kpanyinli bie nriandile rale ɔ nwo ɛkɛ. Ɔzele ye kɛ: “Mesɛlɛ wɔ, maa meno nzule ne mɔɔ wɔ wɔ dwora ne anu la bie.” Ɛnee ɛhye le mɛlɛbɛnwoaze adenle mɔɔ bɛdua zo bɛbiza debie a! Relɛbɛka nwunle kɛ nrenyia ne vi moamoa kpalɛ. Yemɔti ɔhanle ye nzule ne aze ndɛndɛ ɔmaanle nrenyia ne nlonle bie, tɛ ekyii bie ala ɔ emomu ɔnlonle nzule ne mɔɔ ɛdwe la bie ɔmaanle ɔdele ye kpalɛ. Ɔnwunle kɛ ye afunlumu ne mɔ deda ɛkɛ ne mɔɔ nzule biala ɛnle debie mɔɔ bɛno nuhua la anu. Ɔkola ɔnwu kɛ nrenyia ne ɛlɛnea ye koonwu, na ɛnee ɔkulo kɛ ɔboa ye wɔ adenle biala azo. Yemɔti ɔhanle kɛ: “Mekaza nzule ne bie mearɛlɛ wɔ afunlumu ne mɔ noko, kɔkpula kɛ bɛ muala bɛkɛnlo bie la.”—Mɔlebɛbo 24:17-19.\nYɛ ye nzonlɛ kɛ, tɛ kɛ Relɛbɛka maa afunlumu bulu ne nzule ala emomu ɔmaa bɛ nzule dedee bɛ ko ayi. Saa nzuhɔne ɛlɛku afunlumu kpalɛ a, ɔkola ɔno nzule galɔn mɔɔ bo 25 (L 95)! Saa ɛnee nzuhɔne ɛlɛku afunlumu bulu ne amuala a, ɛnee ɔkile kɛ Relɛbɛka yɛle gyima ɛsesebɛ kpalɛ. Kɛ mɔɔ yɛbanwu ye la, ɔbayɛ kɛ ɛnee nzuhɔne ɛngu afunlumu ne mɔ somaa. * Noko asoo ɛnee Relɛbɛka ze ye zɔ wɔ mekɛ mɔɔ ɔhanle kɛ ɔmaa bɛ nzule la ɔ? Kyɛkyɛ. Ɛnee ɔlɛ ɛhulolɛ, bɔbɔ yeziezie ɔ nwo kɛ ɔyɛ gyima ɛsesebɛ na yeala ɛyɛvolɛyɛlɛ ali yeahile nrenyia kpanyinli ne. Nrenyia ne liele dole nu. Akee ɔnleanle ye koonwu wɔ mekɛ mɔɔ ɔlɛdi akɔneaba na ɔlɛsesa nzule ne yeagua debie mɔɔ bɛno nzule wɔ nu la anu.—Mɔlebɛbo 24:20, 21.\nƐnee Relɛbɛka die nyɛvolɛ yɛɛ ɔ nwo yɛ se\nYɛsukoa debie yɛfi Relɛbɛka neazo ne anu ɛnɛ. Yɛde mekɛ mɔɔ angomedi ɛlie ebia la anu. Kɛ mɔɔ bɛhanle bɛdole ɛkɛ la, menli ɛyɛ “angomedi,” mɔɔ bɛngulo kɛ bɛbazonle awie mɔ a. (2 Temɔte 3:1-5) Kilisienema mɔɔ bɛkulo kɛ bɛko bɛtia subane ɛhye la bɔ mɔdenle kɛ bɛbadwenledwenle Baebolo ne anu neazo mɔɔ fale bɛlɛra ɛhye mɔɔ ɛnee ɔlɛdi akɔneaba wɔ nzubula ne anwo wɔ tete ne la.\nƆda ali kɛ Relɛbɛka nwunle kɛ nrenyia kpanyinli ne ɛlɛnea ye. Adwenle ɛtane biala ɛnle ye ɛnleanlɛ ne anzi; emomu ɔsi ɔ nwo yɛɛ ɔ nye ɛlie. Mɔɔ Relɛbɛka wiele la, ɔhyɛle ye ninyɛne—ngɛba nee ndweabane mɔɔ sonle bolɛ! Akee ɔbizale kɛ: “Ɛ ze a le nwane? Ka kile me. Asoo ɛ ze lɛ sua wɔ ɛkɛ ne mɔɔ yɛkola yɛbasokoɛ nu a?” Mɔɔ ɔhanle ye abusua ne anwo edwɛkɛ ɔhilele ye la, nrenyia ne anye liele kpole. Relɛbɛka vale anyelielɛ hanle kɛ: “Yɛlɛ ndile nee nya nya mɔɔ nane di a, yɛɛ eza yɛlɛ sua mɔɔ bɛbala nu a”—edwɛkɛ kpalɛ ɔ, ɔluakɛ ɛnee nrenyia kpanyinli ne nee adendulɛma gyɛne lua. Ɔlimoale bɛ nyunlu ɔhɔhanle mɔɔ ɛzi la ɔhilele ye mame.—Mɔlebɛbo 24:22-28, 32.\nƆda ali kɛ, ɛnee Relɛbɛka ze kɛzi bɛdie nyɛvolɛ la. Ɛhye le subane bieko mɔɔ bɛnnwu ye ɛnɛ a, na ɛhye ati a ɔwɔ kɛ yɛsukoa bɛlɛra atiakunlukɛnlɛma ɛhye diedi ne la. Ɔwɔ kɛ Nyamenle anu diedi ka yɛ maa yɛdie nyɛvolɛ. Gyihova da ɛyɛvolɛyɛlɛ subane ali ɔluakɛ ɔ ti akunlu le kɛnlɛma maa awie biala na ɔkulo kɛ ye azonvolɛ sukoa ye. Saa yɛboa menli mɔɔ bɛnrɛhola yɛ boa la a, yɛmaa yɛ anwuma Selɛ ne anye die.—Mateyu 5:44-46; 1 Pita 4:9.\n‘GYA RAALƐ MAA ME RA NE’\nNrenyia kpanyinli ne mɔɔ wɔ nzubula ne azo la a le nwane? Ɛnee ɔle Ebileham, Relɛbɛka nenyia adiema ne sonvolɛ. Ɛhye ati, Relɛbɛka papa Bɛtuwɛle liele ye wɔ ye sua nu ɛkɛ. Ɔbayɛ kɛ sonvolɛ ɛhye duma a le Ɛleyizɛ. * Bɛmaanle ye aleɛ noko ɔhanle kɛ saa ɔtɛbɔle ye amaneɛ ne a ɔnrɛli. (Mɔlebɛbo 24:31-33) Yɛbahola yɛadwenle kɛzi ɛnee ɔlɛfa anyelielɛ yeadendɛ, ɔluakɛ ɛnee yenwu debie mɔɔ di daselɛ kɛ ye Nyamenle, Gyihova, ɛlɛyila ye adendulɛ ne azo la anwo. Adenle boni azo?\nDwenle Ɛleyizɛ mɔɔ ɛlɛbɔ ye amaneɛ ne na Relɛbɛka papa, Bɛtuwɛle nee ɔ diema Leeban ɛyɛ koonwu ɛlɛtie ye la anwo nea. Ɔzele bɛ kɛ Gyihova ɛyila Ebileham kpole wɔ Keena, na Ebileham nee Sɛla lɛ bɛ ra nrenyia, Ayezeke mɔɔ yemɔ a ɔbali agya a. Ɛnee Ebileham ɛmaa sonvolɛ ɛhye gyima mɔɔ anwo hyia kpalɛ: Ɛnee ɔwɔ kɛ ɔgya raalɛ wɔ Ebileham anwo amra avinli wɔ Hɛlan ɔmaa Ayezeke.—Mɔlebɛbo 24:34-38.\nEbileham maanle Ɛleyizɛ hanle ndane kɛ ɔnrɛgya Keena mraalɛ ne mɔ bie ɔnrɛmaa Ayezeke. Nzɔne ati ɔ? Ɔluakɛ Keenama ɛnzonle Gyihova Nyamenle yɛɛ bɛmbu ye. Ɛnee Ebileham ze kɛ Gyihova ɛyɛ ye adwenle kɛ ɔbadea amumuyɛma ɛhye mɔ wɔ ye mekɛ nloa. Ɛnee Ebileham ɛmkpondɛ kɛ ye kulovolɛ ralɛ, Ayezeke bava ɔ nwo abɔnle menli ɛhye mɔ nee bɛ ɛbɛla ɛtane ne mɔ. Eza ɛnee ɔze kɛ ɔ ra ne lɛ gyima kpole mɔɔ ɔbali amaa Nyamenle ɛwɔkɛ ne mɔ ara nu.—Mɔlebɛbo 15:16; 17:19; 24:2-4.\nƐleyizɛ doale zo kɛ, mekɛ mɔɔ ɔdwule bula ne mɔɔ bikye Hɛlan azo la, ɔzɛlɛle Gyihova Nyamenle. Ɔzɛlɛle Gyihova kɛ ɔkpondɛ raalɛ ɔmaa Ayezeke ɛgya ye. Kɛzi? Ɛleyizɛ zɛlɛle Nyamenle kɛ ɔmaa raalɛ ne mɔɔ Ayezeke bagya ye la ɛrɛla bula ne azo. Na saa ɔsɛlɛ ye nzule a, ɔmaa ɔvi ye ɛhulolɛ nu ɔmaa ye nee ye afunlumu ne mɔ bie bɛnlo. (Mɔlebɛbo 24:12-14) Na nwane a rayɛle ye zɔhane pɛpɛɛpɛ a? Relɛbɛka ɔ! Nea kɛzi bie a ɔte Ɛleyizɛ edwɛkɛ ne mɔɔ ɔlɛka yeahile ye mbusuafoɔ la a ɔ nye balie la!\nƐleyizɛ edwɛkɛ ne hanle Bɛtuwɛle nee Leeban ahonle. Bɛhanle kɛ: “Deɛ mumua ne vi [Gyihova].” Kɛ mɔɔ ɛnee bɛ amaamuo ne de la, bɛyɛle agyalɛ nwo ngyekyeleɛ kɛ bɛmaa Ayezeke agya Relɛbɛka. (Mɔlebɛbo 24:50-54) Noko, asoo ɛhye kile kɛ Relɛbɛka ɛnlɛ bie ɛnga wɔ edwɛkɛ ɛhye anwo ɔ?\nDapɛne ekyii mɔɔ ɛze la, Ɛleyizɛ bizale Ebileham kɛ: “Na saa raalɛ ne se kɛ ɔnrɛra ɛ?” Ebileham buale ye kɛ: “Yemɔ ɛnee ɛndo ndane ne mɔɔ wɔha la.” (Mɔlebɛbo 24:39, 41) Ɛnee mɔɔ bɛlɛra ne kulo la noko anwo hyia wɔ Bɛtuwɛle sua nu ɛkɛ. Ɛnee Ɛleyizɛ anye ɛlie kɛ debie biala ɛhɔ zo kɛnlɛma la, yemɔti nwonlomɔ ne ɔzɛlɛle adenle kɛ saa ɔbahola ɔ nee Relɛbɛka ahɔ Keena ndɛndɛ a. Noko akee, ɛnee abusua ne kulo kɛ ɔdi kenle bulu wɔ bɛ nwo ɛkɛ. Awieleɛ kolaa ne, bɛzile kpɔkɛ kɛ: “Maa yɛvɛlɛ kakula raalɛ ne yɛbiza ye.”—Mɔlebɛbo 24:57.\nƐnee ɛhye le kpɔkɛzilɛ kpole maa Relɛbɛka. Duzu a ɔbaha a? Asoo ɔbabodo ye papa nee ɔ diema ne kɛ bɛmmamaa ɔtu adenle ɛhye ɔkɔ ɛleka mɔɔ ɔnze ɛkɛ la ɔ? Anzɛɛ ɔbule ye kɛ ɔle nwolɛ adenle kɛ ɔbaboka ngyehyɛleɛ mɔɔ ɔda ali kɛ Gyihova a ɛlɛkile ye adenle la anwo ɔ? Ye mualɛ ne lale kɛzi ɔte nganeɛ wɔ nzenzaleɛ kpole ɛhye mɔɔ ɛlɛba ye ɛbɛlabɔlɛ nu la anwo la ali. Ɔhanle ye sikalɛ kɛ: ‘Ɛhɛe, me nee ye bahɔ.’—Mɔlebɛbo 24:58.\nNea subane kpalɛ mɔɔ ɔlale ye ali a! Ɛnɛ, bie a yɛ amaamuo mɔɔ fale agyalɛ nwo la le ngakyile, noko yɛbahola yɛazukoa debie dɔɔnwo yɛavi Relɛbɛka ɛkɛ. Mɔɔ Gyihova, ye Nyamenle ne kulo la a ɛnee nwolɛ hyia ye kpalɛ a na tɛ ɔdaye ye ɛhulolɛdeɛ ɔ. Nyamenle Edwɛkɛ ne tɛfa folɛdulɛ kpalɛ mɔɔ fale agyalɛ nwo la maa yɛ ɛnɛ—awie mɔɔ ɔwɔ kɛ yɛgya ye yɛɛ kɛzi yɛbayɛ kunli anzɛɛ yelɛ kpalɛ la. (2 Kɔlentema 6:14, 15; Ɛfɛsɛsema 5:28-33) Yɛbɔ mɔdenle kɛ yɛbazukoa Relɛbɛka neazo ne na yɛyɛ yɛ ninyɛne wɔ Nyamenle adenle zo.\n‘NWANE NRENYIA A LUA LƆ LA?’\nBɛtuwɛle abusua ne yilale bɛ kulovolɛ Relɛbɛka. Akee ɔdaye yɛɛ Dɛbola, mɔɔ nleanle ye wɔ ye ngakula nu nee azonvolɛ mraalɛ bie mɔ yɛɛ Ɛleyizɛ nee ye menli ne dule bɛ bo. (Mɔlebɛbo 24:59-61; 35:8) Yeangyɛ, Hɛlan hale bɛ nzi moɔmoa. Ɛnee adenle ne wale, ɔbayɛ mayɛlɛ 500 (km 800) na bie a bɛlile dapɛne nsa wɔ adenle nu. Ɔbayɛ kɛ ɛnee ɔnle adendulɛ mɔɔ la aze a. Ɛnee Relɛbɛka ɛnwu afunlumu dɔɔnwo wɔ ye ɛbɛlabɔlɛ nu, noko yɛngola yɛnga ye kɛ ɛnee ɔyɛ deɛ wɔ afunlumu ɛhanlɛ nu. Baebolo ne ka ye abusua ne anwo edwɛkɛ kɛ bɛle mboaneneavolɛma, na tɛ gualilɛma mɔɔ bɛka afunlumu a. (Mɔlebɛbo 29:10) Bɛdabɛ mɔɔ bɛtɛfole afunlumu ɛlɛ la ta ka nyane mɔɔ bɛte la anwo edwɛkɛ, saa bɛka ye mekɛ ekyi bie bɔbɔ a!\nKɛ ɔde ye biala la, ɛnee Relɛbɛka anye la kɛ ɔbabɔ mɔdenle biala yeazukoa Ayezeke nee ye abusua ne anwo debie yeavi Ɛleyizɛ ɛkɛ. Pɛ nrenyia kpanyinli ne mɔɔ ɔ nee ye ɛlɛte senle na ɔlɛka ɛwɔkɛ mɔɔ Gyihova bɔle Ɔ gɔnwo Ebileham anwo edwɛkɛ yeahile ye la anwo nvoninli nea. Nyamenle bamaa abozonli bie mɔɔ bamaa alesama kɔsɔɔti anyia nyilalɛ la avi Ebileham abusua ne anu ara. Nea kɛzi Relɛbɛka anye liele wɔ mekɛ mɔɔ ɔnwunle kɛ Gyihova ɛwɔkɛ ne balua ɔdaye nee ɔ hu Ayezeke mɔɔ ɔbagya ye la anwo zo ara nu la!—Mɔlebɛbo 22:15-18.\nRelɛbɛka lale mɛlɛbɛnwoaze subane mɔɔ sonle bolɛ la ali\nAkee kenle ne mɔɔ yɛha nwolɛ edwɛkɛ wɔ mɔlebɛbo ne la dwule. Mekɛ mɔɔ adenduvoma ne lua Negeb na aleɛ ɛlɛdwo la, Relɛbɛka nwunle kɛ nrenyia bie lua ɛya nu lɔ. Ɔzɔho kɛ ɔlɛdwenle. Yɛkenga kɛ: “Ɔvi ye afunlumu ne azo ɔdwule,”—ɔbayɛ kɛ yeangendɛ yeammaa afunlumu ne angoto bɔbɔ—na ɔbizale sonvolɛ ne kɛ: “Nwane nrenya a lua ɛya nu lɔ ɛlɛba arayia yɛ la?” Mɔɔ ɔnwunle kɛ Ayezeke la, ɔvale ɛdanlɛ ɔhedale ɔ ti zo. (Mɔlebɛbo 24:62-65) Nzɔne ati ɔ? Ɔda ali kɛ ɛhye le ɛbulɛ mɔɔ ɔlɛ ɔmaa ɔ hu mɔɔ ɔbagya ye la. Bie mɔ bɛabu mɛlɛbɛnwoaze subane ɛhye ɛnɛ kɛ yekpa nwo. Nɔhalɛ nu, mrenyia nee mraalɛ bahola azukoa debie avi Relɛbɛka mɛlɛbɛnwoaze ne anu. Ɔluakɛ yɛ muala yɛhyia subane kɛnlɛma ɛhye anwo kpalɛ.\nƐnee Ayezeke mɔɔ ɛnyia kɛyɛ 40 la tɛdi ye mame, Sɛla mɔɔ wule la ye ɛvolɛ nsa ɛne la anwo nyane. Yɛbahola yɛaha kɛ ɛnee Ayezeke le awie mɔɔ ɔdwenle menli nwo a. Nea kɛzi ɔle nyilalɛ kɛ nrenyia ɛhye banyia yelɛ mɔɔ anwo yɛ se, ɔdie nyɛvolɛ na ɔbɛlɛ ɔ nwo aze a! Bɛnwunle bɛ nwo la kɛzi bɛdele nganeɛ ɛ? Baebolo ne ka ye sikalɛ kɛ: “Ayezeke hulole ye somaa.”—Mɔlebɛbo 24:67; 26:8.\nƐvoya 39 ɛpɛ nu bɔbɔ ɛdeɛ, noko ɔnyɛ se kɛ yɛbahulo Relɛbɛka edwɛkɛ. Kɛ ɔkɛyɛ na yɛ nye alie ye akɛnrasesebɛ, ye anwosesebɛ, ye ɛyɛvolɛyɛlɛ nee ye mɛlɛbɛnwoaze subane ne mɔ anwo ɛ? Ɔwɔ kɛ yɛ muala, ngakula nee mgbanyinli, mrenyia nee mraalɛ, agyalɛma nee bɛdabɛ mɔɔ bɛtɛgyale la, bɔ mɔdenle sukoa ye diedi ne!\n^ ɛden. 10 Ɛnee aleɛ ɛlɛdwo. Kɛlɛtokɛ ne anga kɛ Relɛbɛka hale nzubula ne azo mekɛ tendenle. Yeangile kɛ mekɛ mɔɔ ɔwiele la ɛnee ye abusua ne ɛla anzɛɛ awie bie ranwunle deɛmɔti yehyɛ la.\n^ ɛden. 15 Bɛambɔ Ɛleyizɛ duma wɔ kɛlɛtokɛ ɛhye anu, noko ɔbahola yeayɛ kɛ ɔdaye ɔ. Mekɛ bie, Ebileham yɛle ye adwenle kɛ saa yeannyia ralɛ mɔɔ bali ye agya a, ɔbava ye agyadeɛ kɔsɔɔti yeamaa Ɛleyizɛ. Yemɔti ɔbayɛ kɛ ɔdaye a ɔle Ebileham sonvolɛ kpanyinli mɔɔ ɔdie ye ɔdi a. Zɔhane ala a bɛha bɛvale sonvolɛ ne mɔɔ wɔ edwɛkɛ ɛhye anu la anwo a.—Mɔlebɛbo 15:2; 24:2-4.\nYɛbahola Yɛazɔ Nyamenle Anye Ɔ?\nYɛbanwu mualɛ ne wɔ Dwobu, Lɔɔto, nee Devidi, mɔɔ bɛ muala bɛyɛle ɛtane mgbole la ɛbɛlabɔlɛ nu.\nRelɛbɛka—‘Ɛhɛe, Me Nee Ye Bahɔ’\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE No. 3 2016 | Mekɛ Mɔɔ Kulovolɛ Bie Kɛwu La\nNo. 3 2016 | Mekɛ Mɔɔ Kulovolɛ Bie Kɛwu La\nƐZINZALƐ ARANE No. 3 2016 | Mekɛ Mɔɔ Kulovolɛ Bie Kɛwu La


Yɛ Sa Nu Ɛndo!—2 Kɔlentema 4:16 | Ɛzinzalɛ Arane Debiezukoalɛ\n“Ɛhye ati yɛmkpo aze.”—2 KƆL. 4:16. Nzema Baebolo\nEDWƐNE 128 Gyinla Kpundii Kɔ Awieleɛ\n1. Duzu a ɔwɔ kɛ Kilisienema yɛ amaa bɛawie ngoane nwo ɛnriandilɛ ne a?\nKILISIENEMA ɛlɛsu ngoane nwo ɛnriandilɛ. Saa yɛbɔle ɛnriandilɛ ne abo ɛhyɛ anzɛɛ bɔ zo mɔɔ yɛbɔ ɔ bo bɔbɔ a, ɔwɔ kɛ yɛkɔ zo yɛnriandi yɛkɔ awieleɛ. Folɛdulɛ mɔɔ ɛzoanvolɛ Pɔɔlo vale maanle Kilisienema mɔɔ wɔ Felepae la baboa yɛ amaa yɛawie yɛ ɛnriandilɛ ne. Mɔɔ ɛvoya mɔɔ limoa asafo zɔhane anu amra asa hanle Pɔɔlo kɛlata ne la, ɛnee bɛ nuhua bie mɔ ɛva ɛvolɛ dɔɔnwo ɛzonle Gyihova. Ɛnee bɛlɛsu ɛnriandilɛ ne kpalɛ, noko Pɔɔlo hakyele bɛ kɛ ɔwɔ kɛ bɛfa kpundiigyinlanlɛ bɛsu ɛnriandilɛ ne. Ɛnee ɔkulo kɛ bɛkɔ zo bɛdi ye neazo ne anzi. Ɔbɔle “mɔdenle kɛ [ɔbanyia] ahyɛlɛdeɛ ne.”—Fel. 3:14.\n2. Duzu ati a folɛdulɛ mɔɔ Pɔɔlo vale maanle Felepaema la ɛnee le ye mekɛ nu ɛdeɛ a?\n2 Folɛdulɛ mɔɔ Pɔɔlo vale maanle Felepaema la ɛnee le ye mekɛ nu ɛdeɛ. Mɔɔ asafo ne bɔ ɔ bo ala la yɛɛ bɛyiale dwazotia a. Wɔ ɛvolɛ 50 Y.M., Pɔɔlo nee Saelase diele Nyamenle na bɛliele ɛsalɛdolɛ ne mɔɔ se, “pɛ nu bɛla Masidonea” la bɛdole nu. (Gyi. 16:9) Yemɔti, bɛhɔle Felepae bɛhɔbɔle edwɛkpa ne nolo. Wɔ ɛkɛ ne, bɛyiale raalɛ bie mɔɔ bɛfɛlɛ ye Ledea la, “na Gyihova bukele ye ahonle nu ɔmaanle ɔdiele” edwɛkpa ne kpalɛ. (Gyi. 16:14) Yeangyɛ, bɛzɔnenle ɔ nee ye sua nu amra. Noko ndɛndɛ ne ala Seetan vale ngyegyelɛ rale bɛ nwo zo. Sua ne azo mrenyia bie mɔ hwenle Pɔɔlo nee Saelase hɔle maanle mgbanyima ne mɔ ɛkɛ na bɛdole bɛ ɛzonle kɛ bɛlɛgyegye awie mɔ. Yemɔti bɛbole Pɔɔlo nee Saelɛse, bɛdole bɛ efiade na nzinlii, bɛzele bɛ kɛ bɛvi sua ne azo bɛhɔ. (Gyi. 16:16-40) Asoo bɛmaanle bɛ sa nu dole? Kyɛkyɛ! Na mediema mɔɔ wɔ asafo fofolɛ ne anu la noko ɛ? Bɛdabɛ noko bɛgyinlanle kpundii! Nɔhalɛ nu, Pɔɔlo nee Saelɛse neazo kpalɛ ne maanle bɛ anwosesebɛ.\n3. Duzu a Pɔɔlo nwunle ye a, na kpuya boni mɔ a yɛbazuzu nwo a?\n3 Ɛnee Pɔɔlo ɛbɔ kpɔkɛ kɛ ɔnrɛmaa ɔ sa nu ɛnrɛdo. (2 Kɔl. 4:16) Ɛnee ɔze ye kɛ, saa ɔbahola yeazu ɛnriandilɛ ne yeahɔdwu awieleɛ a, ɔwɔ kɛ ɔfa ye adwenle ɔsie bodane ne azo. Duzu a yɛbahola yɛazukoa yɛavi Pɔɔlo neazo ne anu a? Yɛ mekɛ ye anu neazo boni mɔ a kile kɛ yɛbahola yɛali ngyegyelɛ biala azo konim na yɛagyinla kpundii a? Na kɛzi yɛ kenle bie anyelazo ne bahola aboa yɛ amaa yɛagyinla kpundii ɛ?\nKƐZI PƆƆLO NEAZO NE BABOA YƐ LA\n4. Ɔnva nwo tɛnlabelɛ mɔɔ ɛnee Pɔɔlo wɔ nu la, kɛzi ɔhɔle zo ɔyɛle gyima ɛsesebɛ ɛ?\n4 Nea tɛnlabelɛ mɔɔ ɛnee Pɔɔlo wɔ nu wɔ mekɛ mɔɔ ɔhɛlɛle Felepaema kɛlata la. Ɛnee bɛdo ye efiade wɔ Wulomu. Ɛnee ɔnnyia adenle ɔnvinde ɔnga edwɛkɛ ne. Noko, ɔyɛle mɔɔ ɔbahola biala la ɔlile menli mɔɔ rakpɔlale ye la daselɛ na ɔhɛlɛle ngɛlata ɔmaanle asafo ngakyile mɔɔ wɔ moa la. Ɛnɛ noko, Kilisienema dɔɔnwo mɔɔ bɛha sua nu la fa nwolɛ adenle ne di menli mɔɔ bakpɔla bɛ la daselɛ. Eza bɛkɛlɛ ngɛlata mɔɔ maa anwosesebɛ la bɛmaa suamenlema mɔɔ bɛngola bɛngɔ bɛ ɛkɛ la.\n5. Kɛ mɔɔ Pɔɔlo edwɛkɛ mɔɔ wɔ Felepaema 3:12-14 maa yɛnwu ye la, duzu a boale ye maanle ɔvale ye adwenle ɔziele bodane ne azo a?\n5 Pɔɔlo ammaa mɔɔ yehola yeyɛ yɛɛ ye nvonleɛ dɛba ne mɔ andwehwe ye adwenle. Nɔhalɛ nu, ɔhanle kɛ ɔwɔ kɛ ɔmaa ɔ “rɛle fi ninyɛne mɔɔ wɔ [ɔ] nzi la” amaa yeahola yeadwu “ninyɛne mɔɔ wɔ [ɔ] nyunlu la anwo,” anzɛɛ yeahola yeawie ye ɛnriandilɛ ne. (Kenga Felepaema 3:12-14.) Ninyɛne boni mɔ zɛhae a anrɛɛ bahola ahwehwe Pɔɔlo adwenle a? Mɔɔ limoa, ninyɛne mɔɔ ɛnee yehola yeyɛ wɔ Dwuuma ɛzonlenlɛ nu la zonle. Noko, ɔbule ninyɛne ɛhye mɔ kɛ bɛle “ewula.” (Fel. 3:3-8) Mɔɔ tɔ zo nwiɔ, yeammaa ye adwenle mɔɔ buale ye fɔlɛ wɔ Kilisienema mɔɔ ɔkpɔle bɛ anwo la ando ɔ sa nu. Yɛɛ mɔɔ tɔ zo nsa, yeande nganeɛ kɛ, mɔɔ yeyɛ yemaa Gyihova la zonle. Ɔnva nwo kɛ bɛdole Pɔɔlo efiade, bɛbole ye, bɛzile ye awolɛ, ye meli butule na ɔhyianle aleɛ nee adɛladeɛ la, ɔmaanle ye ɛzonlenlɛ gyima ne zole ma. (2 Kɔl. 11:23-27) Ɔnwunle kɛ ɔwɔ kɛ ɔbɔ mɔdenle, ɔnva nwo biala mɔɔ yehola yeyɛ anzɛɛ ngyegyelɛ biala mɔɔ yegyinla ɔ nloa la. Zɔhane ala a ɔwɔ kɛ yɛdayɛ noko yɛyɛ a.\n6. ‘Ninyɛne mɔɔ wɔ yɛ nzi’ mɔɔ ɔwɔ kɛ yɛ rɛle fi la bie mɔ a le boni?\n6 Kɛ ɔkɛyɛ na yɛazukoa Pɔɔlo neazo ne na yɛamaa yɛ ‘rɛle avi ninyɛne mɔɔ wɔ yɛ nzi la’ ɛ? Bie a yɛ nuhua bie mɔ adwenle bua yɛ fɔlɛ wɔ ɛtane dɛba mɔɔ yɛyɛ la anwo. Saa zɔhane a ɔde a, fa yɛ wɔ bodane kɛ ɛbazukoa Kelaese ɛkpɔnelɛ afɔlebɔlɛ ne anwo debie. Saa yɛsukoa na yɛdwenledwenle ninyɛne zɛhae mɔɔ maa anwosesebɛ la anwo a, ɔnrɛmaa yɛ adwenle ɛnrɛgyegye yɛ wɔ yɛ nvonleɛ dɛba nwo. Yɛ adwenle ɛnrɛbua yɛ fɔlɛ wɔ ɛtane mɔɔ Gyihova ɛva ɛhyɛ yɛ la anwo. Suzu ɛzukoalɛdeɛ bieko mɔɔ yɛbahola yɛanyia yɛavi Pɔɔlo ɛkɛ la anwo nea. Bie a yɛ nuhua bie mɔ ɛva gyima mɔɔ bɛtua kakɛ kpalɛ la ɛbɔ afɔle amaa yɛava Belemgbunlililɛ ne yɛalimoa. Saa zɔhane a ɔde a, ɔwɔ kɛ yɛmaa yɛ ‘rɛle fi ninyɛne mɔɔ wɔ yɛ nzi la,’ ɔlua nwonane afoa nu ninyɛne zɔhane mɔ mɔɔ yɛ ti akunlu ɛnrɛra zo la azo. (Ɛdi. 11:4-6; Nol. 7:10) ‘Ninyɛne mɔɔ wɔ yɛ nzi la’ bahola ayɛ ninyɛne mɔɔ yɛyɛle anzɛɛ ngyegyelɛ ngakyile mɔɔ yɛgyinlanle ɔ nloa wɔ Gyihova ɛzonlenlɛ nu la. Ɔle zɔ, saa yɛkakye kɛzi Gyihova ɛyila yɛ na yɛdwenledwenle nwo a, ɔmaa yɛbikye yɛ Ze ne. Noko, yɛngulo kɛ yɛte nganeɛ kɛ, mɔɔ yɛyɛ la ala le kpalɛ.—1 Kɔl. 15:58.\nƆnle kɛ yɛmaa ninyɛne twehwe yɛ adwenle wɔ ngoane nwo ɛnriandilɛ ne anu, ɔwɔ kɛ yɛfa yɛ adwenle yɛsie bodane ne azo (Nea ɛdendɛkpunli 7)\n7. (a) Kɛ mɔɔ 1 Kɔlentema 9:24-27 kile la, duzu a anwo hyia na yɛahola yɛawie ngoane nwo ɛnriandilɛ ne a? Maa ndonwo.\n7 Pɔɔlo dele Gyisɛse edwɛkɛ ɛhye abo kpalɛ, ɔse: “Bɛbɔ mɔdenle kpalɛ.” (Luku 13:23, 24) Ɛnee Pɔɔlo ze kɛ ɔwɔ kɛ ɔyele ɔ nwo ɔkɔdwu awieleɛ kɛ mɔɔ Kelaese yɛle la. Yemɔti ɔvale Kilisienema ɛbɛlabɔlɛ ɔtotole ɛnriandilɛ nwo. (Kenga 1 Kɔlentema 9:24-27.) Menli mɔɔ su ɛnriandilɛ la fa bɛ adwenle sie bodane mɔɔ wɔ bɛ nyunlu la azo, na bɛmmaa ninyɛne ɛndwehwe bɛ adwenle. Kɛ ndonwo la, menli mɔɔ su ɛnriandilɛ ɛnɛ la bie mɔ kɔfa awɔdenle nee azuamgbole mɔɔ ninyɛne gyɛne kola twehwe bɛ adwenle la azo. Fa ye kɛ awie mɔɔ ɛlɛsu ɛnriandilɛ la ɛgyinla kɛ ɔnea ninyɛne mɔɔ bɛziezie ye wɔ sotɔɔ bie anu la bie. Asoo ɔbali konim? Kyɛkyɛ! Zɔhane ala yɛɛ yɛdayɛ noko ɔnle kɛ yɛmaa ninyɛne twehwe yɛ adwenle wɔ ngoane nwo ɛnriandilɛ ne mɔɔ yɛlɛsu la anu a. Saa yɛfa yɛ adwenle yɛsie yɛ bodane ne azo na yɛbɔ mɔdenle kɛ mɔɔ Pɔɔlo yɛle la a, yɛbali konim!\nKƐZI YƐBAGYINLA NGYEGYELƐ NLOA WƆ GYIHOVA ƐZONLENLƐ NU LA\n8. Ngyegyelɛ nsa boni mɔ a yɛbazuzu nwo a?\n8 Akee bɛmaa yɛzuzu ngyegyelɛ nsa mɔɔ bahola amaa yɛado yɛ adwenle nu la anwo. Bɛmɛ a le, anyelazo mɔɔ ɛmba nu ndɛndɛ, kpɔkɛdelɛ mɔɔ sɛkye yɛɛ ɛkpɔlɛ mɔɔ tɛnla ɛkɛ kyɛ la. Saa yɛnwu kɛzi awie mɔ ɛli ngyegyelɛ ɛhye mɔ anwo gyima la a, ɔbaboa yɛ.—Fel. 3:17.\n9. Saa mɔɔ yɛ nye la ye ade la amba nu ndɛ a, kɛzi ɔbahola yeaha yɛ ɛ?\n9 Anyelazo mɔɔ ɛmba nu ndɛndɛ. Yɛ muala yɛ nye la ninyɛne mgbalɛ mɔɔ Gyihova ɛva ɛbɔ yɛ ɛwɔkɛ la ade ɛsesebɛ. Nɔhalɛ nu, mɔɔ Gyihova ngapezonli Habakɛke hanle kɛ ɔkulo kɛ Gyihova maa ɛtanelilɛ ba awieleɛ wɔ Dwuda la, Gyihova zele ye kɛ: “Kendɛ.” (Hab. 2:3) Noko akee saa yɛte nganeɛ kɛ, mɔɔ yɛ nye la ye ade la ɛlɛkyɛ somaa a, ɔbahola yeamaa yɛ mɔdenlebɔlɛ aha aze. Ɔbahola yeamaa yɛ sa nu ado bɔbɔ. (Mrɛ. 13:12) Ɛhye bie zile wɔ ɛvoya 20 ne mɔlebɛbo. Wɔ mekɛ zɔhane, ɛnee Kilisienema mɔɔ bɛkpokpa bɛ la dɔɔnwo anye la kɛ bɛbahɔ anwuma wɔ 1914. Kɛzi nɔhavoma ne lile bɛ anyelazo ne mɔɔ amba nu ndɛ la anwo gyima ɛ?\nRoyal yɛɛ Pearl Spatz anyelazo amba nu wɔ 1914, noko bɛhɔle zo bɛvale nɔhalɛlilɛ bɛzonlenle wɔ ɛvolɛ dɔɔnwo anu (Nea ɛdendɛkpunli 10)\n10. Mɔɔ agyalɛma bie anyelazo amba nu ndɛndɛ la, kɛzi bɛlile nwolɛ gyima ɛ?\n10 Suzu nɔhavoma nwiɔ bie mɔɔ yiale ngyegyelɛ ɛhye bie la anwo nea. Bɛzɔnenle Adiema Royal Spatz wɔ ɛvolɛ 1908 wɔ mekɛ mɔɔ ɛnee yenyia ɛvolɛ 20 la. Ɛnee ɔlɛ anwodozo kpole kɛ ɔnrɛhyɛ, ɔbanyia ye anwuma anyelazo ne. Nɔhalɛ nu, mɔɔ ɔka agyalɛ nwo edwɛkɛ yeahile Pearl wɔ 1911 la, ɔvale ɔbokale nwo kɛ: “Ɛdawɔ ɛze mɔɔ ɛlɛba arazi wɔ 1914 la. Saa yɛbagya a, ɔwɔ kɛ yɛyɛ ye ndɛndɛ!” Asoo Kilisiene agyalɛma ɛhye mɔ asa nu dole wɔ mekɛ mɔɔ bɛannyia bɛ anwuma ahatualɛ ne wɔ 1914 la ɔ? Kyɛkyɛ. Ɔluakɛ ɛnee bɛ bodane titili a le kɛ bɛyɛ Nyamenle ɛhulolɛdeɛ na tɛ ahatualɛ mɔɔ bɛbanyia ye la. Ɛnee bɛbɔ kpɔkɛ kɛ, bɛfa kpundiigyinlanlɛ bazu ngoane nwo ɛnriandilɛ ne. Amgba, Royal nee Pearl vale mɔdenlebɔlɛ nee nɔhalɛlilɛ zonlenle Gyihova wɔ ɛvolɛ dɔɔnwo anu kɔkpula kɛ bɛwiele bɛ azɛlɛ ye azo gyima ne la. Nɔhalɛ nu, ɛkulo kɛ Gyihova te ye duma ne nee ye tumililɛ ne anwo na ye ɛwɔkɛ ngakyile ne mɔ ba nu. Noko kakye kɛ, Gyihova bamaa ninyɛne ɛhye mɔ ara nu wɔ ye mekɛ kpalɛ nu. Kɔkpula kɛ mekɛ zɔhane bara la, bɛmaa yɛyɛ mɔɔ yɛbahola biala la yɛzonle Nyamenle. Ɔnle kɛ yɛmaa anyelazo mɔɔ ɛmba nu ndɛndɛ la maa yɛ sa nu to anzɛɛ yɛto yɛ adwenle nu.\nMɔɔ ɛnee Adiema Arthur Secord ɛyɛ kpanyinli bɔbɔ la, ɔbɔle mɔdenle ɔhɔle ɔ nyunlu (Nea ɛdendɛkpunli 11)\n11-12. Saa yɛ kpɔkɛdelɛ ɛzɛkye bɔbɔ a, kɛzi yɛbahola yɛanyia anyuhɔlɛ ɛ? Maa neazo.\n11 Kpɔkɛdelɛ mɔɔ sɛkye. Ɔwɔ kɛ menli mɔɔ su ɛnriandilɛ la te kpɔkɛ kpalɛ, noko akee ɔngyia kɛ awie nyia nwonane nu kpɔkɛdelɛ kpalɛ kolaa na yɛanyi sunsum nu. Nɔhalɛ nu, menli dɔɔnwo mɔɔ bɛ kpɔkɛdelɛ ɛzɛkye la ɛlɛbɔ mɔdenle anyi wɔ sunsum nu. (2 Kɔl. 4:16) Kɛ neazo la, Adiema Arthur Secord * mɔɔ ɛnyia ɛvolɛ 88 na ɔnde kpɔkɛ la vale ɛvolɛ 55 zonlenle wɔ Bɛtɛle. Nɛɛsenli bie hɔle ye ɛkpa ne anwo kɛ ɔkayɛ ye ayile. Ɔnleanle ye koonwu na ɔhanle kɛ: “Adiema Secord, mekola menwu kɛ nwonane ne ɛvɛ wɔ Gyihova ɛzonlenlɛ nu.” Noko ɛnee tɛ mɔɔ Adiema Arthur ɛyɛ ye wɔ ɛbɛlabɔlɛ nu la a anwo hyia ye a. Yemɔti ɔnleanle Nɛɛsenli ne anyunlu, ɔzelele na ɔbuale ye kɛ: “Ɛɛ ɔle zɔ, noko tɛ mɔɔ yɛyɛ la a anwo hyia a, mɔɔ yɛlɛyɛ ye ɛnɛ mɔɔ kɔ la a hyia kpalɛ a.”\n12 Bie a wɔva ɛvolɛ dɔɔnwo wɔzonle Gyihova, noko kɛkala wɔ kpɔkɛdelɛ ɛmmaa ɛngola dɔɔnwo yɛ kɛ dɛba ne la. Saa zɔhane a ɔde a, mmamaa ɛ sa nu to. Nyia anwodozo kɛ Gyihova anye sɔ nɔhalɛ nu mɔɔ wɔvi wɔzonle ye la. (Hib. 6:10) Kakye kɛ, tɛ dodo mɔɔ yɛyɛ ye wɔ Gyihova ɛzonlenlɛ nu la a kile kɛ yɛlɛfi ahonle muala anu yɛazonle ye a, emomu subane kpalɛ mɔɔ yɛbala ye ali na yɛayɛ biala mɔɔ yɛ anwosesebɛ bamaa adenle la a hyia a. (Kɔl. 3:23) Gyihova ze mɔɔ yɛ nuhua ko biala bahola ayɛ la, na ɔnnea ade kɛ yɛbayɛ mɔɔ bo yɛ anwosesebɛ zo la.—Maake 12:43, 44.\nAnatoly yɛɛ Lidiya Melnik vale nɔhalɛlilɛ gyinlanle sɔnea ngakyile mɔɔ anu yɛ se la anloa (Nea ɛdendɛkpunli 13)\n13. Kɛzi Anatoly nee Lidiya anwubielɛ ne boa yɛ maa yɛkɔ yɛ nyunlu ɔnva nwo sɔnea ngakyile mɔɔ yɛbayia la ɛ?\n13 Ɛkpɔlɛ mɔɔ tɛnla ɛkɛ kyɛ. Gyihova azonvolɛ bie mɔ ɛva ɛvolɛ dɔɔnwo ɛgyinla ɛkpɔlɛ mɔɔ anu yɛ se la anloa. Kɛ neazo la, mɔɔ Anatoly Melnik * nyianle ɛvolɛ 12 la yɛɛ bɛhyele ye papa a, bɛdole ye efiade na bɛdule ye bɛvile ye abusua ne anwo wɔ Moldova bɛhɔle Siberia mɔɔ ye tendenle bo mayɛlɛ 4,000 (km 7,000) la. Ye ɛvolɛ ko anzi, bɛdule Anatoly, ye mame, ye nana yɛɛ ye nenyia bɛhɔle Siberia. Ɔdwule mekɛ bie la, ɛnee bɛkola bɛkɔ debiezukoalɛ, noko ɛnee bɛpɛ adenle mayɛlɛ 20 (km 30) wɔ mekɛ mɔɔ ezukɔtweaba ɛlɛtɔ na ɛyɛlɛ wɔ nu kpalɛ la. Nzinlii, Adiema Melnik lile ɛvolɛ nsa wɔ efiade wɔ ɛleka mɔɔ te ɔ nwo fi ɔ ye Lidiya nee bɛ ra raalɛ mɔɔ ɛnee ɛnyia ɛvolɛ ko la anwo. Ɔnva nwo tɛnlabelɛ mɔɔ anu yɛ se mɔɔ Anatoly nee ye abusua ne yiale la, bɛhɔle zo bɛyɛle wuluwulu wɔ sunsum nu. Kɛkala, Anatoly ɛnyia ɛvolɛ 82, na ɔsonle kɛ Ɔfese Kɔmatii ne anu sonla wɔ Central Asia. Bɛmaa yɛyɛ mɔɔ yɛbahola biala la wɔ Gyihova ɛzonlenlɛ nu kɛ mɔɔ Anatoly nee Lidiya yɛle la, na yɛhɔ zo yɛgyinla kpundii.—Gal. 6:9.\nYƐ KENLE BIE ANYELAZO NE MAA YƐ ANWOSESEBƐ\n14. Duzu a Pɔɔlo nwunle kɛ saa ɔyɛ a ɔbaboa ye yeamaa yeadwu ye bodane nwo a?\n14 Ɛnee Pɔɔlo lɛ anwodozo kɛ ɔbawie ɛnriandilɛ ne na yeadwu ye bodane nwo. Kɛ Kilisienenli mɔɔ bɛkpokpa ye la, ɛnee ɔ nye la “ahyɛlɛdeɛ ne, mɔɔ le anwuma ɛvɛlɛlɛ ne mɔɔ vi Nyamenle ɛkɛ” la ade. Noko, amaa ɔ sa aha ahyɛlɛdeɛ ne la, ɔnwunle kɛ ɔwɔ kɛ ɔbɔ “mɔdenle.” (Fel. 3:14) Pɔɔlo yɛle ndonwo kɛnlɛma bie vale boale Felepaema ne amaa bɛava bɛ adwenle bɛazie bɛ bodane ne azo.\n15. Ndonwo boni a Pɔɔlo yɛle vale boale Felepae Kilisienema ne ɔmaanle bɛnwunle kɛ ɔwɔ kɛ bɛbɔ mɔdenle ɛ?\n15 Pɔɔlo hakyele Felepaema ne kɛ bɛle maanlema wɔ anwuma. (Fel. 3:20) Duzu ati a ɛnee ɛhye anwo hyia a? Mekɛ zɔhane, ɛnee saa ɛle Wulomu maanle sonla a, ɔkile kɛ ɛgyi boɛ. * Noko ɛnee Kilisienema mɔɔ bɛkpokpa bɛ la ɛdeɛ ne sonle bolɛ kolaa tɛla ye, ɔluakɛ nvasoɛ dɔɔnwo wɔ zo. Saa ɛfa awie mɔɔ le Wulomu maanle sonla la ɛtoto menli mɔɔ bayɛ maanlema wɔ anwuma la ɛdeɛ ne anwo a, ɔndwu bie. Ɔlua ndelebɛbo ɛhye ati, Pɔɔlo maanle Felepaema ne anwosesebɛ kɛ “bɛbɔ bɛ ɛbɛla kɛ maanlema bɛmaa ɔfɛta Kelaese anwo edwɛkpa ne.” (Fel. 1:27, ɔbdw.) Kilisienema mɔɔ bɛkpokpa bɛ mɔɔ bɛwɔ ɛkɛ ne ɛnɛ la ɛlɛbɔ mɔdenle kpalɛ kɛ bɛ sa baha dahuu ngoane anyelazo mɔɔ bɛlɛ wɔ anwuma la.\n16. Kɛ mɔɔ Felepaema 4:6, 7 ka la, saa yɛbadɛnla aze dahuu wɔ anwuma o anzɛɛ azɛlɛ ye azo o, duzu a ɔwɔ kɛ yɛkɔ zo yɛyɛ a?\n16 Saa yɛbadɛnla aze dahuu wɔ anwuma o anzɛɛ paladaese azɛlɛ zo o, ɔwɔ kɛ yɛbɔ mɔdenle kɛ yɛbadwu zɔhane bodane ne anwo. Ɔnva nwo tɛnlabelɛ biala mɔɔ yɛwɔ nu la, ɔnle kɛ yɛnea yɛ nzi; yɛɛ ɔnle kɛ yɛmaa debie biala si yɛ adenle wɔ Gyihova ɛzonlenlɛ nu. (Fel. 3:16) Bie a yɛbade nganeɛ kɛ, mɔɔ yɛ nye la ye ade la ɛhyɛ somaa anzɛɛ yɛ kpɔkɛdelɛ ɛlɛsɛkye. Bie a yɛva ɛvolɛ dɔɔnwo yɛgyinla ɛkpɔlɛ mɔɔ anu yɛ se la anloa. Kɛ ɔde ye biala la, ‘mmadwenle debie biala anwo.’ Emomu, fa wɔ nzɛlɛlɛ yɛɛ modolɛ to Nyamenle anyunlu, na ɔbamaa wɔanyia anzodwolɛ ne mɔɔ bo ndelebɛbo muala azo la.—Kenga Felepaema 4:6, 7.\n17. Duzu a yɛbazuzu nwo wɔ edwɛkɛ mɔɔ doa zo la anu a?\n17 Kɛ mɔɔ awie mɔɔ ɛlɛsu ɛnriandilɛ la mia ɔ nwo wɔ mekɛ mɔɔ ɛnriandilɛ ne ɛlɛba awieleɛ la, bɛmaa yɛdayɛ noko yɛva yɛyɛ yɛ bodane kɛ yɛbawie ngoane nwo ɛnriandilɛ ne. Bɛmaa yɛyɛ mɔɔ yɛbahola biala la kɛ yɛbanyia ninyɛne ngɛnlɛma mɔɔ bɛva bɛbɔ yɛ ɛwɔkɛ la. Duzu a yɛbahola yɛayɛ amaa yɛ sa nu ando na yɛahɔ yɛ nyunlu dahuu a? Edwɛkɛ mɔɔ doa zo la bamaa yɛanwu mɔɔ ɔwɔ kɛ yɛfa yɛdimoa yɛ ɛbɛlabɔlɛ nu amaa yɛayɛ “ninyɛne mɔɔ hyia kpalɛ la.”—Fel. 1:9, 10.\nKɛzi Pɔɔlo neazo ne maa yɛ anwosesebɛ kɛ yɛbɔ mɔdenle na yɛva yɛ adwenle yɛzie bodane ne azo ɛ?\nƆnva nwo anyelazo mɔɔ ɛmba nu ndɛndɛ, kpɔkɛdelɛ mɔɔ sɛkye yɛɛ sɔnea mɔɔ tɛnla ɛkɛ kyɛ la, kɛ ɔkɛyɛ na yɛahɔ zo yɛazu ngoane nwo ɛnriandilɛ ne ɛ?\nDuzu a hanle Pɔɔlo maanle ɔyɛle dɔɔnwo wɔ Gyihova ɛzonlenlɛ nu a?\nEDWƐNE 79 Kilehile Bɛ Maa Bɛgyinla Kpundii\n^ ɛden. 5 Ɔnva nwo ɛvolɛ dodo mɔɔ yɛva yɛzonle Gyihova la, ɔwɔ kɛ yɛnyia anyuhɔlɛ kɛ Kilisienema. Ɛzoanvolɛ Pɔɔlo maanle ɔ mediema Kilisienema anwosesebɛ kɛ bɛmmamaa bɛ sa nu to! Kɛlata mɔɔ ɔhɛlɛle ɔmaanle Felepaema la bamaa yɛ anwosesebɛ amaa yɛagyinla kpundii wɔ ngoane nwo ɛnriandilɛ ne anu. Edwɛkɛ ɛhye baboa yɛ amaa yɛanwu kɛzi yɛbava Pɔɔlo edwɛkɛ ne mɔɔ vi sunsum nu yɛayɛ gyima la.\n^ ɛden. 11 Nea Adiema Secord ɛbɛlabɔlɛ nu edwɛkɛ, “My Part in Advancing Right Worship,” mɔɔ wɔ The Watchtower, June 15, 1965 anu la.\n^ ɛden. 13 Nea Adiema Melnik ɛbɛlabɔlɛ nu edwɛkɛ, “Taught From Childhood to Love God,” mɔɔ wɔ Awake!, October 22, 2004 anu la.\n^ ɛden. 15 Kɛmɔ ɛnee Felepae wɔ Wulomu tumililɛ bo la ati, ɛnee Felepaema le Wulomu maanlema. Yemɔti, ndonwo mɔɔ Pɔɔlo vale lile gyima la boale ye tievolɛma.\nFa nwa awie Fa nwa awie Yɛ Sa Nu Ɛndo!\nw19 August m. 2-7


Gyima ne 24:1-27\nPɔɔlo ɛzonledolɛ (1-9)\nPɔɔlo ka ye edwɛkɛ ahile Filekese (10-21)\nBɛdu Pɔɔlo edwɛkɛ bɛzie ɛvolɛ nwiɔ (22-27)\n24 Kenle nnu anzi, ɛsɔfo kpanyinli Ananayase nee mgbanyima bie yɛɛ lɔya bie mɔɔ bɛfɛlɛ ye Tɛtɛlɛse la rale, na bɛvale edwɛkɛ mɔɔ bɛlɛ bɛtia Pɔɔlo la bɛdole amɛnlado ne anyunlu. 2 Mekɛ mɔɔ bɛvɛlɛle Tɛtɛlɛse la, ɔbɔle ɔ bo ɔbɔle ye somolɛ kɛ: “Kɛmɔ ɔlua ɛ nwo zo yɛnyia anzodwolɛ kpole na wɔ ngyehyɛleɛ kpalɛ ɛmaa anyuhɔlɛ ɛra maanle ɛhye anu la ati, 3 Anyunlunyianli Filekese, dahuu yɛkile ninyɛne ɛhye mɔ anwo anyezɔlɛ wɔ ɛleka biala, yɛyɛ wɔ mo somaa. 4 Noko amaa meanzɛkye wɔ mekɛ la, mesɛlɛ wɔ si abotane fa mekɛ ekyi tie yɛ. 5 Yɛnwu kɛ nrenyia ɛhye le gyegyeravolɛ, na ɔmaa Dwuuma mɔɔ wɔ azɛlɛ ye azo amuala la te atua, yɛɛ ɔli Nazalima eku ne anyunlu. 6 Eza ɔbɔle mɔdenle kɛ ɔgua ɛzonlenlɛ sua ne anwo evinli, yemɔti yɛhyele ye. 7 —— 8 Saa ɛbiza ye a ɛbanwu kɛ mɔɔ yɛlɛka la le nɔhalɛ.” 9 Na Dwuuma ne noko hanle kɛ mɔɔ yeha la le nɔhalɛ. 10 Mekɛ mɔɔ amɛnlado ne yɛle kɛ Pɔɔlo ɛdendɛ la, ɔhanle kɛ: “Meze kɛ wɔyɛ maanle ɛhye ndɛnebuavolɛ ɛvolɛ dɔɔnwo, ɛhye ati ɔyɛ me fɛ kɛ meka me edwɛkɛ meahile wɔ la. 11 Kɛ mɔɔ ɛdawɔ ɛkola ɛnwu ye la, mengɔle Gyɛlusalɛm kɛ mekazonle la, kenle 12 ɛne; 12 na bɛannwu ye kɛ me nee awie ɛlɛsu kpolera wɔ ɛzonlenlɛ sua ne anu, anzɛɛ melɛmaa menli ayɛ basabasa wɔ nyianu azua nu anzɛɛ sua ne azo. 13 Zɔhane ala a bɛnrɛhola bɛnrɛnyia ninyɛne mɔɔ bɛlɛbɔ me nwolɛ somolɛ kɛkala la anwo daselɛ a. 14 Noko medie ɛhye meto nu wɔ ɛ nyunlu kɛ, adenle ne mɔɔ bɛmɛ bɛfɛlɛ ye eku la azo a melua melɛsonle yɛ nlenyia mɔ Nyamenle ne a, ɔluakɛ medie ninyɛne mɔɔ wɔ Mɛla ne anu nee mɔɔ Ngapezoma ne hɛlɛle la amuala medi. 15 Na melɛ anyelazo wɔ Nyamenle anu, kɛ mɔɔ menli ɛhye mɔ noko lɛ la kɛ, bɛbadwazo tenlenema nee bɛdabɛ mɔɔ bɛnle tenlenema la bɛavi ewule nu. 16 Ɔlua ɛhye ati, dahuu mebɔ mɔdenle kɛ mebanyia adwenle mɔɔ anu te la wɔ Nyamenle nee menli nyunlu. 17 Ɛvolɛ dɔɔnwo pɛle nu la, membale kɛ mefa ahyɛlɛdeɛ mearɛlɛ me maanle ne na meabɔ afɔle. 18 Mekɛ mɔɔ melɛyɛ ninyɛne ɛhye mɔ la, bɛnwunle kɛ memaa me nwo ɛde wɔ ɛzonlenlɛ sua ne anu, noko ɛnee menli dɔɔnwo ɛnle ɛkɛ yɛɛ basabasayɛlɛ biala anzi. Emomu, ɛnee Dwuuma bie mɔɔ bɛvi Ehyea maanzinli nu la wɔ ɛkɛ 19 mɔɔ saa bɛlɛ me nwo edwɛkɛ bie a anrɛɛ ɔwɔ kɛ bɛbabɔ me somolɛ wɔ ɛ nyunlu ɛke a. 20 Anzɛɛ maa mrenyia mɔɔ wɔ ɛke la ɛha ɛtane mɔɔ menyɛle wɔ mekɛ mɔɔ ɛnee megyi Sanhedelin ne anyunlu la, 21 edwɛkɛ kokye ɛhye a mendeanle nu menganle wɔ mekɛ mɔɔ ɛnee megyi bɛ avinli la kɛ: ‘Kɛmɔ medie medi kɛ bɛbadwazo mowuamra la ati a bɛlɛbua me ndɛne ɛnɛ wɔ ɛ nyunlu a!’” 22 Noko kɛ mɔɔ Filekese ze Adenle ɛhye anwo edwɛkɛ dɔɔnwo la ati, ɔdule edwɛkɛ ne ɔziele na ɔhanle kɛ: “Mekɛ biala mɔɔ sogyama kpanyinli Lesease kɛra la, mebazi edwɛkɛ ɛhye anwo kpɔkɛ.” 23 Na ɔhanle ɔhilele sogya kpanyinli ne kɛ ɔnlea nrenyia ne boɛ na ɔmaa ɔnyia fanwodi ekyi, amaa ɔ gɔnwo mɔ anyia adenle aboa ye. 24 Mekɛ bie anzi, Filekese nee ɔ ye Dulusela mɔɔ le Dwuunli la rale na ɔmaanle bɛhɔvɛlɛle Pɔɔlo kɛ ɔraha Kelaese Gyisɛse anu diedi nwo edwɛkɛ ɔmaa ɔdie. 25 Mɔɔ Pɔɔlo hanle tenleneyɛlɛ nee bɛ nwo zo ɛhomolɛ nee ndɛnebualɛ mɔɔ bara la anwo edwɛkɛ la, ɛzulolɛ hanle Filekese na ɔbuale kɛ: “Wɔmɔ kɔ, na saa menyia adenle a mebazoa meamaa bɛaravɛlɛ wɔ bieko.” 26 Noko ɛnee ɔ nye la kɛ Pɔɔlo bamaa ye ezukoa. Ɛhye ati ɔzoanle ɔmaanle bɛhɔvɛlɛ ye fane dɔɔnwo na ɔ nee ye lile adwelie. 27 Noko mɔɔ ɛvolɛ nwiɔ pɛle nu la, Pɔseɛse Fɛsetɛse ralile Filekese agyakɛ anu; na kɛmɔ ɛnee Filekese kpondɛ kɛ ɔnyia Dwuuma anyunlu ɛlolɛ la ati, ɔgyakyile Pɔɔlo wɔ efiade ne.


Lɛvitikɔso 23 | Yintanɛte Zo Baebolo | Ewiade Fofolɛ Ngilebɛbo\nKenle nwuanzanwuanza nee ɛvoyialilɛ (1-44)\nƐnwomenlelielɛ kenle (3)\nAkpabɛnwo (4, 5)\nPaano Mɔɔ Mgbɔvonle Ɛnle Nu Ɛvoyia (6-8)\nMa mɔɔ limoa la afɔlebɔlɛ (9-14)\nDapɛne Dapɛne Ɛvoyia (15-21)\nMa ɛdelɛ kpalɛ (22)\nAweɛne Ɛbɔlɛ Ɛvoyia (23-25)\nMgbɔdalɛ Kenle (26-32)\nKpɔda Bo Ɛdɛnlanlɛ Ɛvoyia (33-43)\n23 Gyihova doale zo zele Mosisi kɛ: 2 “Tendɛ kile Yizilayɛma na se bɛ kɛ, ‘Gyihova ɛvoyia ne mɔ+ mɔɔ ɔwɔ kɛ bɛbɔ ye nolo la+ le nyianu nwuanzanwuanza. Me ɛvoyia ne mɔ ɛne: 3 “‘Bɛbayɛ gyima kenle nsia, noko kenle nsuu ne le ɛnwomenlelielɛ kenle mɔɔ ɔwɔ kɛ bɛdie bɛ menle bɔkɔɔ a,+ ɔle nyianu nwuanzanwuanza. Ɔnle kɛ bɛyɛ gyima biala. Ɔle Gyihova ɛnwomenlelielɛ kenle wɔ ɛleka biala mɔɔ bɛkɛdɛnla la.+ 4 “‘Ɛhye a le Gyihova ɛvoyia ne mɔ a, bɛle nyianu nwuanzanwuanza mɔɔ bɛ mekɛ dwu a ɔwɔ kɛ bɛbɔ ye nolo a: 5 Siane ne mɔɔ limoa la kenle 14 ne+ nɔsolɛ nu* le Gyihova Akpabɛnwo.+ 6 “‘Siane ɛhye kenle 15 ne le Paano Mɔɔ Mgbɔvonle Ɛnle Nu Ɛvoyia maa Gyihova.+ Ɔwɔ kɛ bɛdi paano mɔɔ mgbɔvonle ɛnle nu la kenle nsuu.+ 7 Kenle ne mɔɔ limoa la, bɛbayɛ nyianu nwuanzanwuanza.+ Ɔnle kɛ bɛyɛ gyima ɛsesebɛ biala. 8 Noko bɛbabɔ ɛyelalɛ afɔle bɛamaa Gyihova too kenle nsuu. Bɛbayɛ nyianu nwuanzanwuanza wɔ kenle nsuu ne azo. Ɔnle kɛ bɛyɛ gyima ɛsesebɛ biala.’” 9 Gyihova doale zo zele Mosisi kɛ: 10 “Ka kile Yizilayɛma kɛ, ‘Saa bɛdwu azɛlɛ ne mɔɔ melɛfa meamaa bɛ la azo na bɛte zolɛ ma a,+ ɔwɔ kɛ bɛfa ma mɔɔ bɛkɛlimoa bɛkɛde la file ko bɛbɛlɛ ɛsɔfo ne.+ 11 Na ɔbado ye ehono wɔ Gyihova anyunlu yeamaa bɛanyia ɔ nyunlu ɛlolɛ. Ɔwɔ kɛ ɛsɔfo ne to ye ehono wɔ kenle mɔɔ li Ɛnwomenlelielɛ kenle ne anzi la anu. 12 Kenle mɔɔ bɛbado file ne ehono la, ɔwɔ kɛ bɛfa boaneralɛ nyinli mɔɔ te kpɔkɛ mɔɔ ɛli ɛvolɛ ko la bɛbɔ ɛyelalɛ afɔle bɛmaa Gyihova. 13 Bɛbava esamo motoo yifa ngyɛnu bulu anu nwiɔ* mɔɔ bɛva nwole bɛfɔtɔ la bɛabɔ ma afɔle bɛaboka nwo, afɔlebɔlɛ evuanlɛ mɔɔ Gyihova anye die nwolɛ,* afɔle mɔɔ bɛva senle bɛbɔ la. Bɛbava nwanye hin* ngyɛnu nna anu ko bɛabɔ nwolɛ nza afɔle. 14 Ɔnle kɛ bɛdi paano, ma ngyehye, anzɛɛ ma fofolɛ biala kɔkpula kenle ɛhye, kɔkpula kɛ bɛbava bɛ Nyamenle ne afɔlebɔdeɛ bɛara la. Ɔle mɛla mɔɔ wɔ ɛkɛ ne dahuu wɔ bɛ awolɛndoazo kɔsɔɔti anu wɔ ɛleka biala mɔɔ bɛkɛdɛnla la. 15 “‘Kenle mɔɔ li Ɛnwomenlelielɛ kenle ne anzi, ɔvi kenle mɔɔ bɛbava file ne bɛara bɛamaa bɛava bɛabɔ ehono afɔle ne la,+ ɔwɔ kɛ bɛtia ɛnwomenlelielɛ kenle nsuu. Ɔwɔ kɛ ɔyɛ dapɛne nsuu. 16 Bɛbadia kenle 50+ kɔkpula kenle mɔɔ li Ɛnwomenlelielɛ kenle ne mɔɔ tɔ zo nsuu ne la anzi, na akee bɛava ma fofolɛ afɔlebɔdeɛ bɛarɛlɛ Gyihova.+ 17 Ɔwɔ kɛ bɛfa paano nwiɔ bɛfi ɛleka biala mɔɔ bɛde la bɛbabɔ ehono afɔle. Ɔwɔ kɛ bɛfa esamo motoo yifa ngyɛnu bulu anu nwiɔ* a bɛyɛ a. Ɔwɔ kɛ bɛfa mgbɔvonle bɛwula nu bɛto+ kɛ ma mɔɔ limoa la bɛmaa Gyihova.+ 18 Ɔwɔ kɛ bɛfa mboane mralɛ nyinli nsuu mɔɔ ko biala ɛli ɛvolɛ ko na bɛte kpɔkɛ la, nee ɛnlankɛ ralɛ nyinli ko yɛɛ mboane nyinli nwiɔ bɛboka paano ne anwo bɛba.+ Bɛbava bɛabɔ ɛyelalɛ afɔle bɛamaa Gyihova bɛaboka ma afɔlebɔdeɛ nee nza afɔlebɔdeɛ ne anwo, kɛ afɔlebɔlɛ evuanlɛ mɔɔ Gyihova anye die nwolɛ,* afɔle mɔɔ bɛva senle bɛbɔ la. 19 Ɔwɔ kɛ bɛfa abɔnkye ralɛ ko bɛbɔ ɛtane afɔle+ na bɛfa mboane mralɛ nyinli nwiɔ mɔɔ ko biala ɛli ɛvolɛ ko la bɛbɔ anzodwolɛ afɔle.+ 20 Ɛsɔfo ne bava ma mɔɔ limoa la paano ne yɛɛ mboane mralɛ nyinli nwiɔ ne aboka nwo ado ye ehono kɛ ehono afɔlebɔlɛ wɔ Gyihova anyunlu. Ɔle debie nwuanzanwuanza ɔmaa Gyihova na ɔbayɛ ɛsɔfo ne ɛdeɛ.+ 21 Kenle ɛhye anu, bɛbabɔ nolo+ kɛ bɛbayɛ nyianu nwuanzanwuanza. Ɔnle kɛ bɛyɛ gyima ɛsesebɛ biala. Ɔle mɛla mɔɔ wɔ ɛkɛ ne dahuu wɔ bɛ awolɛndoazo kɔsɔɔti anu wɔ ɛleka biala mɔɔ bɛkɛdɛnla la. 22 “‘Saa bɛlɛte bɛ azɛlɛ ne azo ma a, ɔnle kɛ bɛte mɔɔ wɔ bɛ ɛya ne anloa la amuala yɛɛ ɔnle kɛ bɛsesa bɛ ma mɔɔ bɛkɛde la abo zo ne.+ Bɛgyakyi bɛmaa ehyiavolɛma*+ nee nyɛvolɛ.+ Medame a mele Gyihova bɛ Nyamenle ne a.’” 23 Gyihova doale zo zele Mosisi kɛ: 24 “Ka kile Yizilayɛma kɛ, ‘Siane nsuu ne kenle mɔɔ limoa la, ɔwɔ kɛ bɛdie bɛ menle bɔkɔɔ, ɔle kenle mɔɔ bɛbabɔ nwolɛ aweɛne bɛahakye bɛ+ kɛ ɔle nyianu nwuanzanwuanza a. 25 Ɔnle kɛ bɛyɛ gyima ɛsesebɛ biala, yɛɛ bɛbabɔ ɛyelalɛ afɔle bɛamaa Gyihova.’” 26 Gyihova zele Mosisi bieko kɛ: 27 “Noko siane nsuu ɛhye kenle bulu ne le Mgbɔdalɛ Kenle.+ Ɔwɔ kɛ bɛyɛ nyianu nwuanzanwuanza, na bɛkile bɛ nwo nyane*+ na bɛbɔ ɛyelalɛ afɔle bɛmaa Gyihova. 28 Ɔnle kɛ bɛyɛ gyima biala wɔ zɔhane kenle ne ɔluakɛ ɔle mgbɔdalɛ kenle mɔɔ bɛbava bɛali bɛ ti mgbɔdalɛ+ wɔ Gyihova bɛ Nyamenle ne anyunlu a. 29 Awie* biala mɔɔ angile ɔ nwo nyane* wɔ kenle ɛhye anu la, bɛbaye ye* bɛavi ye menli ne avinli.+ 30 Na mebazɛkye awie* biala mɔɔ kɛyɛ gyima wɔ kenle ɛhye anu la meavi ye menli ne avinli. 31 Ɔnle kɛ bɛyɛ gyima biala. Ɔle mɛla mɔɔ wɔ ɛkɛ ne dahuu wɔ bɛ awolɛndoazo kɔsɔɔti anu wɔ ɛleka biala mɔɔ bɛkɛdɛnla la. 32 Ɔle ɛnwomenlelielɛ kenle mɔɔ ɔwɔ kɛ bɛdie bɛ menle bɔkɔɔ a, na siane ne kenle ngɔnla ne nɔsolɛ nu, bɛbahile bɛ nwo* nyane.+ Bɛli bɛ ɛnwomenlelielɛ kenle ne ɔvi nɔsolɛ nu kɔdwu nɔsolɛ nu.” 33 Gyihova doale zo zele Mosisi kɛ: 34 “Ka kile Yizilayɛma kɛ, ‘Siane nsuu ɛhye kenle 15 ne azo, bɛbali Kpɔda Bo Ɛdɛnlanlɛ* Ɛvoyia ne kenle nsuu bɛawula Gyihova anyunlunyia.+ 35 Kenle mɔɔ limoa la anu, bɛbayɛ nyianu nwuanzanwuanza, na ɔnle kɛ bɛyɛ gyima ɛsesebɛ biala. 36 Ɔwɔ kɛ bɛbɔ ɛyelalɛ afɔle bɛmaa Gyihova kenle nsuu. Kenle mɔtwɛ ne azo, ɔwɔ kɛ bɛyɛ nyianu nwuanzanwuanza+ na bɛbɔ ɛyelalɛ afɔle bɛmaa Gyihova. Ɔle nyianu titili. Ɔnle kɛ bɛyɛ gyima ɛsesebɛ biala. 37 “‘Ɛhye mɔ a le Gyihova ɛvoyia ne mɔ+ mɔɔ ɔwɔ kɛ bɛbɔ ye nolo kɛ bɛle nyianu nwuanzanwuanza+ mɔɔ bɛbava ɛyelalɛ afɔlebɔdeɛ bɛarɛlɛ Gyihova a: ɛyelalɛ afɔlebɔlɛ+ nee ma afɔlebɔlɛ+ yɛɛ nza afɔlebɔlɛ+ kɛ mɔɔ bɛhyehyɛ ye alehyenlɛ biala la. 38 Bɛbabɔ ɛhye mɔ bɛaboka afɔle mɔɔ bɛbɔ wɔ Gyihova ɛnwomenlelielɛ kenle ne,+ bɛ ahyɛlɛdeɛ ne mɔ,+ bɛ ɛwɔkɛbɔlɛ afɔlebɔlɛ ne mɔ+ yɛɛ afɔle mɔɔ ɔwɔ kɛ bɛfi bɛ ɛhulolɛ nu bɛbɔ+ bɛmaa Gyihova la anwo. 39 Noko siane nsuu ne kenle 15 ne azo mɔɔ ɛnee bɛboɔboa bɛ azɛlɛ ne azo aleɛ ne anloa la, ɔwɔ kɛ bɛdi Gyihova ɛvoyia ne too kenle nsuu.+ Kenle ne mɔɔ limoa nee kenle mɔtwɛ ne azo, ɔwɔ kɛ bɛdie bɛ menle bɔkɔɔ.+ 40 Kenle ne mɔɔ limoa la, bɛbava mbaka ngɛnlɛma zo ma, arɛlɛ mrɛlakɛ,+ mbaka mɔɔ lɛ nya dɔɔnwo la ngane nee bɔnza nu* pɔpola mbaka ngane na bɛali fɛlɛko+ wɔ Gyihova bɛ Nyamenle ne anyunlu too kenle nsuu.+ 41 Ɔwɔ kɛ bɛdi Gyihova ɛvoyia ne too kenle nsuu wɔ ɛvolɛ ne anu.+ Ɔle mɛla mɔɔ wɔ ɛkɛ ne dahuu wɔ bɛ awolɛndoazo kɔsɔɔti anu a, ɔwɔ kɛ bɛdi ye wɔ siane nsuu ne anu. 42 Ɔwɔ kɛ bɛtɛnla kpɔda bo too kenle nsuu.+ Ɔwɔ kɛ Yizilayɛma amuala tɛnla kpɔda bo, 43 amaa bɛ awolɛndoazo mɔɔ bara kenle bie la anwu+ kɛ memaanle Yizilayɛma dɛnlanle kpɔda bo wɔ mekɛ mɔɔ menyele bɛ menvile Yigyibiti azɛlɛ zo la.+ Medame a mele Gyihova bɛ Nyamenle ne a.’” 44 Yemɔti Mosisi hanle Gyihova ɛvoyia ne mɔ anwo edwɛkɛ hilele Yizilayɛma.\n^ Yifa ngyɛnu bulu anu nwiɔ le L 4.4. Nea Mok. B14.\n^ Anzɛɛ “mɔɔ anwo ɛhyele ye la.”\n^ Anzɛɛ ɔkola ɔkile, “mɔɔ angye ɛhɔne.”\n^ Anzɛɛ “azudenle nloa.”


Luku Edwɛkpa 7:1-50\nGyisɛse dwazo kunlavolɛ bie ara wɔ Neeyen (11-17)\nMenli mɔɔ tua kakɛ la anwo ndonwo (41-43)\n7 Mekɛ mɔɔ ɔhanle ye edwɛkɛ ne ɔhilele menli ne ɔwiele la, ɔhɔle Kapɛnayɛm. 2 Ɛnee sogya kpanyinli bie akɛlɛ mɔɔ ɔkulo ye edwɛkɛ la ɛnde kpɔkɛ fee na ɔkpondɛ yeawu.+ 3 Mekɛ mɔɔ ɔdele Gyisɛse nganeɛ la, ɔzoanle Dwuu mgbanyima bie kɛ bɛhɔzɛlɛ ye kɛ ɔrayɛ ye akɛlɛ ne ayile. 4 Bɛrale Gyisɛse ɛkɛ na bɛbodole ye ɛsesebɛ kɛ: “Ɔfɛta kɛ ɛboa ye, 5 ɔluakɛ ɔkulo yɛ maanle ne yɛɛ ɔdaye mumua ne a ɔzile yɛ nyianusua ne a.” 6 Yemɔti Gyisɛse nee bɛ hɔle. Noko ɔka ekyii ɔdwu sua nu ɛkɛ la, sogya kpanyinli ne zoanle ɔ gɔnwo mɔ wɔ ɔ nwo ɛkɛ ne kɛ: “Yɛmenle, mmagyegye ɛ nwo, ɔluakɛ menfɛta kɛ ɛba me sua nu.+ 7 Ɛhye ati a ɛnee mesuzu kɛ ɔnfɛta kɛ meba wɔ ɛkɛ la. Wɔmɔ ka edwɛkɛ ala na maa me sonvolɛ ne ɛde kpɔkɛ. 8 Ɔluakɛ medame noko mewɔ awie abo, yɛɛ melɛ sogyama mɔɔ bɛwɔ me bo a, na meka mekile ko kɛ, ‘Kɔ!’ a, ɔkɔ, yɛɛ bieko kɛ, ‘Bɛla!’ a, ɔba, nee me akɛlɛ kɛ, ‘Yɛ ɛhye!’ a, ɔyɛ.” 9 Mɔɔ Gyisɛse dele ɛhye mɔ la, ɔzinle ɔ nwo, na ɔhakyile ɔ nye wɔ menli mɔɔ doa ye la anwo na ɔhanle kɛ: “Meka meahile bɛ, metɛnwunle diedi kpole zɛhae bie wɔ Yizilayɛ bɔbɔ.”+ 10 Na mekɛ mɔɔ menli mɔɔ bɛzoanle bɛ la ziale hɔle sua nu la, bɛhɔnwunle kɛ akɛlɛ ne ɛde kpɔkɛ.+ 11 Ɛhye anzi mekɛ ekyi bie anu, ɔhɔle suakpole bie mɔɔ bɛfɛlɛ ye Neeyen la azo, na ye ɛdoavolɛma ne nee menli dɔɔnwo nee ye hɔle. 12 Mekɛ mɔɔ ɔbikyele sua ne anlenkɛ kpole ne anloa la, nea! ɛnee bɛzo funli bɛ nee ye ɛlɛfinde, ɔle ye mame ara kokye.+ Eza raalɛ ne le kunlavolɛ. Ɛnee sua ne azo amra dɔɔnwo doa ye. 13 Mɔɔ Awulae nwunle ye la, ɔ nwo yɛle ye alɔbɔlɛ+ na ɔzele ye kɛ: “Mmasu ko.”+ 14 Akee ɔbikyele bɛ na ɔvale ɔ sa ɔhanle ɛlɛka ne,* na menli mɔɔ zo ɛlɛka ne la gyinlanle. Akee ɔhanle kɛ: “Kpavolɛ, meka meahile wɔ kɛ, dwazo!”+ 15 Nrenyia ne mɔɔ ɛwu la dwazole dɛnlanle aze na ɔbɔle ɔ bo ɔdendɛle, na Gyisɛse vale ye maanle ye mame.+ 16 Ɛzulolɛ hanle bɛ muala, na bɛbɔle ɔ bo bɛwulale Nyamenle anyunlunyia kɛ: “Ngapezonli kpole bie ɛvinde yɛ avinli,”+ na “Nyamenle ɛranlea ye menli.”+ 17 Na ɔ nwo edwɛkɛ ɛhye dɛlɛle hɔle Dwudiya amuala nee maanzinli mɔɔ bikye ɛkɛ la kɔsɔɔti anu. 18 Na Dwɔn ɛdoavolɛma ne hɔhanle ɛhye mɔ amuala hilele ye.+ 19 Yemɔti Dwɔn vɛlɛle ye ɛdoavolɛma ne nwiɔ na ɔzoanle bɛ ɔmaanle bɛhɔbizale Awulae kɛ: “Wɔmɔ a ɛle Ahenle Mɔɔ Ɛlɛba La,+ anzɛɛ yɛmaa yɛ nye ɛla awie fofolɛ ade ɔ?” 20 Mɔɔ bɛrale ɔ nwo ɛkɛ la, bɛhanle kɛ: “Dwɔn Sɔnevolɛ ne ɛzoa yɛ kɛ yɛrabiza wɔ kɛ, ‘Wɔmɔ a ɛle Ahenle Mɔɔ Ɛlɛba La, anzɛɛ yɛmaa yɛ nye ɛla awie fofolɛ ade ɔ?’” 21 Mekɛ zɔhane anu, ɔyɛle menli dɔɔnwo mɔɔ ɛnde kpɔkɛ nee bɛdabɛ mɔɔ bɛ ewule ne anu yɛ se la ayile,+ ɔdule sunsum ɛtane na ɔmaanle anyenzinliravolɛma dɔɔnwo nwunle debie. 22 Ɔbuale bɛ kɛ: “Bɛzia bɛhɔ na bɛhɔha mɔɔ bɛde nee mɔɔ bɛnwu ye la bɛhile Dwɔn kɛ: Anyenzinliravolɛma nwu debie,+ abuburama tia, kokobɛvolɛma te kpɔkɛ, anzondiliravolɛma te edwɛkɛ,+ bɛdwazo mowuamra yɛɛ bɛka edwɛkpa ne bɛkile ehyiavolɛma.+ 23 Anyelielɛ a le awie mɔɔ ɔnrɛlua me nwo zo ɔnrɛdɔ aze la.”+ 24 Mɔɔ Dwɔn ɛdoavolɛma ne hɔle la, Gyisɛse bɔle ɔ bo hanle Dwɔn anwo edwɛkɛ hilele menli dɔɔnwo ne kɛ: “Duzu a bɛhɔle ye ɛnleanlɛ wɔ fienemgbole ne anu a? Ndɔ baka mɔɔ anwoma ɛlɛkpusu ye la ɔ?+ 25 Ɛnee duzu a bɛhɔle ye ɛnleanlɛ a? Nrenyia mɔɔ wula tɛladeɛ kpalɛ*+ la ɔ? Nea, menli mɔɔ wula adɛladeɛ mgbalɛ na bɛde boɛ la wɔ arelemgbunli azua nu. 26 Ɛnee akee duzu a bɛhɔle ye ɛnleanlɛ a? Ngapezonli ɔ? Ɛhɛe, ɔle zɔ, na meka meahile bɛ kɛ ɔtɛla ngapezonli bɔbɔ.+ 27 Ɛhye a le ahenle mɔɔ bɛhɛlɛ ɔ nwo edwɛkɛ kɛ: ‘Nea! Melɛsoa me ɛbɔfoɔ meamaa yealimoa ɛ nyunlu, na yemɔ a ɔbaziezie wɔ adenle nu yeamaa wɔ a.’+ 28 Meka meahile bɛ, wɔ menli mɔɔ mraalɛ ɛwo bɛ la anu, awie biala ɛnle kpole ɛndɛla Dwɔn, noko awie mɔɔ le ekyi wɔ Nyamenle Belemgbunlililɛ ne anu la le kpole tɛla ye.”+ 29 (Mɔɔ menli ne nee adwuledievolɛma ne amuala dele ɛhye la, bɛliele bɛdole nu kɛ Nyamenle le tenlenenli ɔluakɛ bɛmaanle Dwɔn zɔnenle bɛ.+ 30 Noko Falasiima nee menli mɔɔ ze Mɛla ne la bule bɛ nye guale adehilelɛ mɔɔ Nyamenle vale maanle bɛ la azo,+ ɔluakɛ bɛammaa Dwɔn anzɔne bɛ.) 31 “Yemɔti nwane anwo a menva awolɛndoazo ɛhye anu menli mendo a, na bɛle kɛ nwane mɔ?+ 32 Bɛle kɛ ngakula mɔɔ bɛde gua zo na bɛlɛtea nu bɛavɛlɛ bɛ nwo kɛ: ‘Yɛbɔle fulutu yɛmaanle bɛ noko bɛanzi agole; yɛdole alɔbɔlɛ edwɛne noko bɛanzu.’ 33 Zɔhane ala a Dwɔn Sɔnevolɛ ne rale la, yeanli aleɛ yɛɛ yeanno nza,+ noko bɛse: ‘Ɔlɛ sunsum ɛtane.’ 34 Sonla Ra ne ɛra, ɔdi na ɔno, noko bɛse: ‘Nea! Nrenyia adidikpoku nee nzanli, adwuledievolɛma nee ɛtanevolɛma agɔnwo!’+ 35 Noko nrɛlɛbɛ dua ɔ mra ne mɔ amuala anwo zo* di benle.”+ 36 Falasiinli ko hɔle zo vɛlɛle ye kɛ ɔrɛla ɔmaa bɛli debie. Yemɔti ɔhɔle Falasiinli ne sua nu na bɛlile debie. 37 Na nea! raalɛ bie mɔɔ bɛze ye wɔ sua ne azo kɛ ɔle ɛtanevolɛ la dele kɛ ɔlɛdi debie wɔ Falasiinli ne sua nu, na ɔvale alabaseta toba mɔɔ nwole evuanlɛ wɔ nu la ɔhɔle ɛkɛ.+ 38 Ɔhotole ɔ gyakɛ anu, ɔzunle ɔvale ɔ nye monle ɔwowole ɔ gyakɛ anwo, na ɔvale ɔ ti enrinli ɔkyikyile. Eza ɔvole ɔ gyakɛ anwo na ɔwolale nwole evuanlɛ ne ɔguale nwolɛ. 39 Mekɛ mɔɔ Falasiinli ne mɔɔ dole ɛsalɛ vɛlɛle ye la nwunle ɛhye la, ɔhanle ye ɔ ti anu kɛ: “Saa nrenyia ɛhye le ngapezonli amgba a, anrɛɛ ɔbanwu raalɛ ɛhye mɔɔ ɛlɛfa ɔ sa aha ye la sonla holɛ kɛ ɔle ɛtanevolɛ.”+ 40 Na Gyisɛse buale ye kɛ: “Saemɔn, meka edwɛkɛ bie meahile wɔ.” Ɔzele ye kɛ: “Kilehilevolɛ, ka!” 41 “Ɛnee menli nwiɔ bie tua awie kakɛ; ɛnee ko tua denale* 500, yɛɛ ko ne noko tua denale 50. 42 Mekɛ mɔɔ bɛannyia debie mɔɔ bɛfa bɛadua ye kakɛ ne la, ɔvale ɔhyɛle bɛ mu nwiɔ. Yemɔti bɛ nuhua boni a bahulo ye edwɛkɛ kpalɛ a?” 43 Saemɔn buale ye kɛ: “Mesuzu kɛ mɔɔ ɔvale dɔɔnwo ɔhyɛle ye la ɔ.” Ɔzele ye kɛ: “Wɔbua ye kpalɛ.” 44 Akee ɔhakyile ɔ nye wɔ raalɛ ne anwo na ɔzele Saemɔn kɛ: “Wɔnwu raalɛ ɛhye? Membale wɔ sua nu ɛke; wɔammaa me nzule meanwowo me gyakɛ anwo. Noko raalɛ ɛhye ɛva ɔ nye monle ɛwowo me gyakɛ anwo na yeva ɔ ti enrinli yekyikyi. 45 Wɔanvo me nloa anwo, noko raalɛ ɛhye, sumunli kɛ membale ɛke la, ɔtɛgyakyile me gyakɛ anwo ɛvolɛ. 46 Wɔanwola nwole wɔangua me ti zo, noko raalɛ ɛhye wolale nwole evuanlɛ guale me gyakɛ anwo. 47 Ɔlua ɛhye ati, meka meahile wɔ kɛ ye ɛtane zonle* bɔbɔ ɛdeɛ, noko bɛva bɛhyɛ ye,+ ɔluakɛ ɔnyianle menli dɔɔnwo anwo ɛlɔlɛ. Noko mɔɔ bɛva ekyi bɛhyɛ ye la lɛ menli ekyi anwo ɛlɔlɛ.” 48 Akee ɔzele ye kɛ: “Bɛva wɔ ɛtane bɛhyɛ wɔ.”+ 49 Menli mɔɔ ɔ nee bɛ ɛlɛdi aleɛ ne la bɔle ɔ bo zele bɛ nwo ngoko kɛ: “Nwane a le nrenyia ɛhye mɔɔ ɔfa ɛtane bɔbɔ ɔkyɛ a?”+ 50 Noko ɔzele raalɛ ne kɛ: “Wɔ diedi ɛlie wɔ ngoane;+ kɔ anzodwolɛ nu.”\n^ Giliki aneɛ nu, “dua mɔɔ vi nu ba la azo.”


Bɛyɛ Gyihova Mo Na Bɛnyia Nyilalɛ | Debiezukoalɛ\nKENGA YE WƆ Acholi Afrikaans Albanian America Mumule Aneɛ Amharic Arabic Argentina Mumule Aneɛ Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazil Mumule Aneɛ Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombia Mumule Aneɛ Croatian Czech Danish Drehu Dutch Efik English Estonian Fijian Finnish French Georgian German Giliki Guarani Gujarati Gun Haitian Creole Hausa Hibulu Hiligaynon Hindi Hiri Motu Hungarian Icelandic Igbo Iloko Indonesian Isoko Italian Italy Mumule Aneɛ Japan Mumule Aneɛ Japanese Kamba Kannada Kazakh Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Krio Kwangali Kwanyama Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mexico Mumule Aneɛ Mixe (North Central) Mizo Mongolian Ndebele Ndebele (Zimbabwe) Ndonga Nepali Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Bolivia) Quechua (Cuzco) Quichua (Imbabura) Romanian Runyankore Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Tsonga Turkish Turkmen Turkmen Tuvaluan Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\n‘Bɛyɛ Gyihova mo, ɔluakɛ ɔle kpalɛ.’—EDWƐNDOLƐ 106:1.\nAnyezɔlɛ nwo debie boni a yɛsukoa yɛfi ɛzoanvolɛ Pɔɔlo ɛkɛ a?\nKɛzi edwɛkɛ nwo ɛdwenledwenlenlɛ nee asɔneyɛlɛ boa maa yɛkile anyezɔlɛ ɛ?\nKɛzi yɛ nyilalɛ nwo ɛdwenledwenlenlɛ kola maa yɛgyinla sɔnea ngakyile nloa ɛ?\n1. Duzu ati a yɛyɛ Gyihova mo ɛ?\nƐLOLƐDEƐ “kpalɛ biala nee ahyɛlɛdeɛ biala mɔɔ di munli la” vi Gyihova ɛkɛ. (Gyemise 1:17) Ɔle Neavolɛ mɔɔ lɛ ɛlɔlɛ yemɔti ɔfa mɔɔ yɛhyia nwo la kɔsɔɔti ɔmaa yɛ. (Edwɛndolɛ 23:1-3) Nɔhalɛ nu, Gyihova fɛta nganvolɛ nee moyɛlɛ. Wɔ yɛ amaneɛnwunlɛ nu, “Nyamenle le yɛ ɛvealeka nee yɛ anwosesebɛ.” (Edwɛndolɛ 46:1) Yɛ nee edwɛndolɛnli ne mɔɔ ɔhanle edwɛkɛ ɛhye la yɛ adwenle: ‘O bɛyɛ Gyihova mo, ɔluakɛ ɔle kpalɛ; ye ɛhulolɛ kpundii ne wɔ ɛkɛ ne dahuu.’—Edwɛndolɛ 106:1.\nYɛ ɛvolɛ 2015 edwɛkɛ ne:‘Bɛyɛ Gyihova mo, ɔluakɛ ɔle kpalɛ.’—Edwɛndolɛ 106:1\n2, 3. (a) Duzu ati a ɔnle kɛ yɛyɛ boniayɛma ɛ? (b) Kpuyia boni mɔ a yɛbazuzu nwo wɔ edwɛkɛ ɛhye anu a?\n2 Duzu ati a ɔwɔ kɛ yɛyɛ Gyihova mo a? Kɛmɔ bɛhanle bɛdole ɛkɛ la, wɔ awieleɛ mekɛ ye anu menli dɔɔnwo ɛyɛ boniayɛma. (2 Temɔte 3:2) Bɛngile mɔɔ Gyihova ɛyɛ ɛmaa bɛ la anwo anyezɔlɛ. Yɛde ewiade mɔɔ menli dɔɔnwo totɔ ninyɛne mɔɔ bɛngyia nwo la anu. Ɔlua ɛhye ati, menli akunlu ɛndwo mɔɔ bɛlɛ la anwo. Kɛmɔ tete Yizilayɛma yɛle la, saa yɛannea boɛ a, yɛbayɛ boniayɛma, yɛnrɛhile anyezɔlɛ wɔ nyilalɛ mɔɔ yɛnyia nee agɔnwolɛvalɛ mɔɔ yɛ nee Gyihova lɛ la anwo.—Edwɛndolɛ 106:7, 11-13.\n3 Eza dwenle mɔɔ bahola azi wɔ mekɛ mɔɔ yɛkɛhɔ sɔnea nu la anwo nea. Yɛ ngyegyelɛ ne bahola ali yɛ adwenle somaa mɔɔ akee yɛngakye nyilalɛ mɔɔ yɛlɛ la bɔbɔ a. (Edwɛndolɛ 116:3) Kɛ ɔkɛyɛ na yɛahile anyezɔlɛ dahuu ɛ? Kɛ ɔkɛyɛ na yɛava adwenle kpalɛ yɛagyinla sɔnea mɔɔ anu yɛ se la anloa ɛ? Bɛmaa yɛnlea.\n‘O GYIHOVA, WƆ NWANWANE NYƐLEƐ ZONLE’\n4. Kɛ ɔkɛyɛ na yɛahile mɔɔ Gyihova ɛyɛ la anwo anyezɔlɛ ɛ?\n4 Ɔhyia mɔdenlebɔlɛ na yɛahola yɛahile mɔɔ Gyihova ɛyɛ la anwo anyezɔlɛ. Mɔɔ lumua, ɔwɔ kɛ yɛnwu kɛzi Gyihova ɛyila yɛ la. Akee ɔwɔ kɛ yɛsuzu kɛzi nyilalɛ zɛhae kile ɛlɔlɛ kpole mɔɔ Nyamenle lɛ maa yɛ la anwo kpalɛ. Mɔɔ Edwɛndolɛnli ne yɛle zɔ la, ninyɛne dɔɔnwo mɔɔ Gyihova ɛyɛ ɛmaa ye la zinle ɔ nwo.—Kenga Edwɛndolɛ 40:5; 107:43.\n5. Duzu a yɛkola yɛsukoa yɛfi ɛzoanvolɛ Pɔɔlo ɛkɛ wɔ anyezɔlɛ nwo a?\n5 Ɛzoanvolɛ Pɔɔlo neazo ne bahola aboa yɛ yeamaa yɛahile mɔɔ Gyihova ɛyɛ la anwo anyezɔlɛ. Ɔdwenledwenlenle ye nyilalɛ nwo yemɔti ɔyɛle Nyamenle mo dahuu wɔ asɔneyɛlɛ nu. Pɔɔlo liele dole nu kɛ mekɛ bie, ‘ɔhanle munzule edwɛkɛ, ɔyɛle menli kpɔdekpɔde na ɔguale bɛ nyunlu aze.’ Noko, ɔhilele anyezɔlɛ kpole ɔluakɛ ɔnva nwo ɛhye mɔ amuala, Nyamenle nee Kelaese zele ye anwunvɔne na bɛmanle ɔbɔle edwɛkpa ne nolo. (Kenga 1 Temɔte 1:12-14.) Pɔɔlo eza hilele subane kpalɛ mɔɔ ɔ mediema Keleseɛnema lale ye ali la anwo anyezɔlɛ na ɛnee ɔta ɔyɛ Gyihova mo wɔ bɛ nɔhalɛlilɛ ne anwo. (Felepaema 1:3-5, 7; 1 Tɛsalonaekama 1:2, 3) Ɔyɛle Gyihova mo kɛ ɔluale ɔ mediema nwo zo ɔboale ye ɔmanle ɔgyinlanle ye sɔnea ngakyile nloa la. (Gyima ne 28:15; 2 Kɔlentema 7:5-7) Ɔnyɛ nwanwane kɛ Pɔɔlo dule Keleseɛnema folɛ ɛhye la: “[Bɛhile anyezɔlɛ] . . . , Bɛdo edwɛne, anyelielɛ edwɛne, na bɛdo sunsum nu edwɛne bɛboka moyɛlɛ mɔɔ vi ahonle nu la bɛmaa Nyamenle.”—Kɔlɔsaema 3:15-17.\nEDWƐKƐ NWO ƐDWENLEDWENLENLƐ NEE ASƆNEYƐLƐ BOA\n6. Duzu ati a ɔwɔ kɛ yɛkile ninyɛne mɔɔ Gyihova ɛyɛ ɛmaa yɛ la anwo anyezɔlɛ a?\n6 Kɛ ɔkɛyɛ na yɛazukoa Pɔɔlo neazo ne ɛ? Ɔwɔ kɛ yɛdwenledwenle mɔɔ Gyihova ɛyɛ ɛmaa yɛ la anwo. (Edwɛndolɛ 116:12) Saa awie biza wɔ kɛ: “Gyihova ɛkɛ nyilalɛ boni a la wɔ ahonle nwo kpalɛ a?” anrɛɛ kɛzi ɛbabua ye ɛ? Anrɛɛ ɛbaha kɛ yemɔ a le ɛ nee Gyihova agɔnwolɛvalɛ ne ɔ? Anzɛɛ wɔ ɛtane mɔɔ Kelaese ɛkpɔnenlɛ afɔlebɔlɛ ne ati bɛva bɛhyɛ wɔ la? Anzɛɛ mediema mɔɔ boa wɔ wɔ ngyegyelɛ nu la? Wɔ bokavolɛ anzɛɛ ɛ mra ɔ? Nyia mekɛ dwenledwenle nyilalɛ mɔɔ Nyamenle ɛmaa wɔnyia la anwo. Ɛyɛ zɔ a, ɔbamaa wɔayɛ ye mo alehyenlɛ biala.—Kenga Edwɛndolɛ 92:1, 2.\nSukoa Hana nee Hɛzikaya anyezɔlɛ ne, na da Gyihova ase wɔ mɔɔ yeyɛ yemaa wɔ la anwo\n7. (a) Kɛmɔti a ɔwɔ kɛ yɛyɛ Gyihova mo wɔ yɛ asɔneyɛlɛ nu ɛ? (b) Saa ɛda Gyihova ase wɔ asɔneyɛlɛ nu a kɛzi ɔbaboa wɔ ɛ?\n7 Saa yɛdwenledwenle yɛ nyilalɛ kɔsɔɔti anwo a, yɛbayɛ Gyihova mo wɔ asɔneyɛlɛ nu. (Edwɛndolɛ 95:2; 100:4, 5) Bie mɔ hyia debie a yɛɛ bɛyɛ asɔne a. Noko saa yɛyɛ Gyihova mo wɔ mɔɔ yɛlɛ la anwo a, ɔ nye sɔ ye kpalɛ. Hana, Hɛzikaya, nee Nyamenle azonvolɛ dɔɔnwo mɔɔ bɛyɛle Gyihova mo wɔ bɛ asɔneyɛlɛ nu la anwo edwɛkɛ wɔ Baebolo ne anu. (1 Samoɛle 2:1-10; Ayezaya 38:9-20) Sukoa anyezɔlɛ mɔɔ bɛnyianle ye la na yɛ Gyihova mo wɔ mɔɔ yeyɛ yemaa wɔ la anwo. (1 Tɛsalonaekama 5:17, 18) Saa ɛyɛ zɔ a, ɛ nye balie, ɛbanyia Nyamenle anwo ɛlɔlɛ kpole, na wɔayɛ ɔ gɔnwo dahuu.—Gyemise 4:8.\nGyihova nyilalɛ boni a la wɔ ahonle nwo kpalɛ a? (Nea ɛdendɛkpunli 6, 7)\n8. Duzu a bahola amaa yɛayɛ boniayɛ a?\n8 Saa yɛannea boɛ a, yɛbayɛ boniayɛma wɔ ahyɛlɛdeɛ ngakyile mɔɔ Gyihova ɛva ɛmaa yɛ la anwo. Kɛmɔti ɛ? Yɛnli munli yɛɛ yɛnyia boniayɛ subane yɛvi yɛ awovolɛ mɔɔ bɛlumua la ɛkɛ. Gyihova bɔle Adam nee Yive guale paladaese na ɔmanle bɛ debie biala mɔɔ bɛhyia nwo la. Anrɛɛ bɛbahola bɛadɛnla aze dahuu wɔ anzondwolɛ nu. (Mɔlebɛbo 1:28) Noko bɛangile nwolɛ anyezɔlɛ. Bɛyɛle anyebolo. Yemɔti mɔɔ bɛlɛ la kɔsɔɔti vile bɛ sa. (Mɔlebɛbo 3:6, 7, 17-19) Yɛde boniayɛma ewiade nu, yemɔti yɛdayɛ noko yɛkola yɛyɛ boniayɛ wɔ mɔɔ Gyihova ɛyɛ ɛmaa yɛ la anwo. Bie a yɛnrɛhile agɔnwolɛvalɛ kɛnlɛma mɔɔ yɛ nee Nyamenle lɛ anzɛɛ yɛ ewiade amuala mediemayɛlɛ ne anwo anyezɔlɛ. Ewiade ne anu ninyɛne noko kola twehwe yɛ adwenle. (1 Dwɔn 2:15-17) Saa yɛdwenledwenle yɛ nyilalɛ nwo dahuu na yɛyɛ Nyamenle mo kɛ yɛboka ye menli nwo a, yɛbahoati ɛhane ɛhye.—Kenga Edwɛndolɛ 27:4.\nMEKƐ MƆƆ YƐWƆ SƆNEA NU LA\n9. Duzu ati a ɔwɔ kɛ yɛdwenledwenle yɛ nyilalɛ nwo wɔ sɔnea mekɛ nu ɛ?\n9 Anyezɔlɛ subane boa yɛ maa yɛgyinla sɔnea mɔɔ anu yɛ se la anloa. Ninyɛne le kɛ bokavolɛ mɔɔ ɔnli nɔhalɛ, anwodolɛ, dɔvolɛ bie ewule, anzɛɛ esiane mɔɔ maa yɛ tɛnlabelɛ kakyi arɛlevilɛ nu la kola maa yɛ sa nu to. Saa yɛsuzu kɛzi Gyihova ɛyila yɛ la anwo a, ɔkyekye yɛ rɛle na ɔmaa yɛnyia anwosesebɛ yɛgyinla ɔ nloa. Suzu anwubielɛ ɛhye mɔ anwo.\n10. Kɛzi Irina nyilalɛ mɔɔ ɔdwenledwenlenle nwo la boale ye ɛ?\n10 Irina le adekpakyelɛnli wɔ America Sɔlɔ. Asafo nu kpanyinli bie mɔɔ ɔgyale ye la anli nɔhalɛ, ɔgyakyile ye nee ɔ mra ɛkɛ ɔhɔle. * Duzu a boale Irina manle ɔvale nɔhalɛlilɛ ɔzonlenle Gyihova a? Ɔka kɛ: “Me nye sɔ kɛzi Gyihova anye wɔ me nwo la. Saa medwenle me nyilalɛ nwo alehyenlɛ biala a, menwu kɛ yɛ anwuma Selɛ ne ze me na ɔkulo me edwɛkɛ. Meze kɛ ɔnrɛkpo me ɛlɛ.” Ɔnva nwo kɛ Irina ɛyia tɛnlabelɛ ngakyile mɔɔ anu yɛ se wɔ ɛbɛlabɔlɛ nu la, adwenle kpalɛ mɔɔ ɔnyianle la boale ye manle ɔgyinlanle nu na ɔboale awie mɔ.\n11. Duzu a boale Kyung-sook manle ɔgyinlanle anwondolɛ mɔɔ anu yɛ se la anloa a?\n11 Kyung-sook nee ɔ hu ɛva ɛvolɛ mɔɔ bo 20 ɛyɛ adekpakyelɛ gyima ne wɔ Asia. Arɛlevilɛ nu ala, bɛnwunle kɛ kansa wɔ ye ɛvovoa nwo na bɛhanle kɛ ɔbahola yeadɛnla aze siane nsa anzɛɛ nsia. Ɔnva nwo kɛ ɔ nee ɔ hu vale sɔnea ngakyile nu la, ɛnee bɛte kpɔkɛ. Ɔka kɛ: “Anwondolɛ ɛhye hanle me kpalɛ. Me ahonle dule na mendele nganeɛ kɛ mewie bɔkɔɔ.” Duzu a boale Kyung-sook manle ɔgyinlanle tɛnlabelɛ ɛhye anloa a? Ɔka kɛ: “Nɔsolɛ biala, kolaa na meala la, mekɔ yɛ sua ne anwuma na meka nyilalɛ nnu mɔɔ menyianle ye kenle ko zɔhane la wɔ me asɔneyɛlɛ nu. Ɛhye maa menyia anwosesebɛ nee ɛhulolɛ kɛ mebayɛ mɔɔ Gyihova kulo la.” Kɛzi asɔneyɛlɛ boale Kyung-sook ɛ? Ɔka kɛ: “Menwu kɛ Gyihova maa yɛ anwosesebɛ wɔ tɛnlabelɛ mɔɔ anu yɛ se la anu yɛɛ yɛnyia nyilalɛ dɔɔnwo wɔ yɛ ɛbɛlabɔlɛ nu yɛtɛla sɔnea.”\nSheryl nee ɔ diema John mɔɔ yeanwu la (Nea ɛdendɛkpunli 13)\n12. Kɛzi Jason nyianle arɛlekyekyelɛ wɔ ɔ ye ewule nzi ɛ?\n12 Jason, mɔɔ yeva ɛvolɛ mɔɔ bo 30 yeyɛ dahuu ɛzonlenlɛ gyima wɔ Bɛtɛle la ka kɛ: “Me ye wule la ye ɛvolɛ nsuu ɛne, ɔmaa medi nyane kpole. Saa medwenle kɛzi ɔvɛle wɔ mekɛ mɔɔ ɔ nee kansa ne ɛlɛko la a ɔmaa me rɛle bɔ kpalɛ.” Duzu a boale Jason a? Ɔka kɛ: “Kenle ko bie mengakyele kɛzi ɛnee me nee me ye yɛ ninyɛne bɔ nu wɔ anyelielɛ nu la, na menyɛle Gyihova mo. Menyianle ahomeka na ɔvi zɔhane mekɛ ne menyɛle Gyihova mo dahuu kɛ mengakyele zɔhane edwɛkɛ ne la. Anyezɔlɛ maa me nye die kpole. Ɔyɛ me nyane kɛ ɔnle ɛkɛ bieko, noko ɔyɛ me fɛ kɛ menyianle agyalɛ kpalɛ, nee yelɛ mɔɔ ɔkulo Gyihova la me nee ye zonlenle a, meyɛ Gyihova mo.”\n“Me nye die kɛ Gyihova le me Nyamenle la.”—Sheryl\n13. Duzu a boale Sheryl manle ɔgyinlanle ye abusua ne anu amra dɔɔnwo mɔɔ wule la anloa a?\n13 Ahumu kpole bie mɔɔ dule wɔ Philippines, ɛvolɛ 2013 awieleɛ la manle Sheryl, mɔɔ ɛnee yenyia ɛvolɛ 13 la minlinle ninyɛne dɔɔnwo. Ɔka kɛ: “Me sua zɛkyele yɛɛ me abusua ne anu amra dɔɔnwo wule.” Ye mame, ye papa nee ɔ mediema nsa wule wɔ ahumu kpole zɔhane anu. Duzu a boale Sheryl mɔɔ nyanelilɛ anvo ɔ nwo zo a? Sheryl anye sɔ mɔɔ Gyihova ɛyɛ ɛmaa ye la ɔluakɛ ɔdwenledwenle nyilalɛ mɔɔ yenyia la amuala anwo. Ɔka kɛ: “Menwunle mɔɔ mediema yɛle mɔɔ ɔmanle yɛnyianle anwosesebɛ nee anwondɔlɛ la amuala. Ɛnee meze kɛ mediema mɔɔ bɛwɔ ewiade amuala la kakye me wɔ asɔneyɛlɛ nu.” Ɔtoa zo kɛ: “Me nye die kɛ Gyihova le me Nyamenle la. Ɔmaa yɛnyia mɔɔ yɛhyia nwo la.” Nɔhalɛ nu, saa yɛ nye sɔ nyilalɛ mɔɔ yɛnyia la a, ɔmmaa nyanelilɛ ɛngomo yɛ nwo zo. Ɛhye boa yɛ maa yɛkola yɛgyinla ngyegyelɛ biala anloa.—Ɛfɛsɛsema 5:20; kenga Felepaema 4:6, 7.\n‘GYIHOVA ATI, MEBALI FƐLƐKO’\n14. Anyelazo kɛnlɛma boni a yɛlɛ a? (Nea mɔlebɛbo nvoninli ne.)\n14 Tete ne amuala, ɛnee Gyihova menli anye sɔ nyilalɛ mɔɔ bɛkɛnyia la. Mɔɔ bɛliele Yizilayɛma bɛvile Falo nee ye ɛlɔnema asa nu wɔ Nyevile Kɔkɔlɛ ne anu la, bɛvale anyelielɛ bɛdole edwɛne bɛyele Gyihova ayɛlɛ na bɛyɛle ye mo. (Adendulɛ 15:1-21) Ɛnɛ, nyilalɛ ko mɔɔ la yɛ ahonle nwo kpalɛ la a le nyanelilɛ mɔɔ ɔnrɛhyɛ biala ɔbavi ɛkɛ bɔkɔɔ la. (Edwɛndolɛ 37:9-11; Ayezaya 25:8; 33:24) Suzu anyelielɛ mɔɔ yɛbanyia wɔ mekɛ mɔɔ Gyihova bazɛkye ye agbɔvolɛ kɔsɔɔti na yealie yɛ yeahɔ ewiade fofolɛ ne mɔɔ anzondwolɛ nee tenleneyɛlɛ wɔ nu la anwo nea. Nea kɛzi yɛbayɛ Gyihova mo wɔ kenle zɔhane a!—Yekile 20:1-3; 21:3, 4.\nNyilalɛ ko mɔɔ la yɛ ahonle nwo kpalɛ la a le nyanelilɛ mɔɔ ɔnrɛhyɛ biala ɔbavi ɛkɛ bɔkɔɔ la\n15. Duzu a wɔbɔ kpɔkɛ kɛ ɛbayɛ wɔ 2015 anu a?\n15 Yɛ nye la kɛ Gyihova bayila yɛ dɔɔnwo wɔ ɛvolɛ 2015 anu. Yɛze kɛ yɛbayia sɔnea ɛdeɛ. Noko ɔnva nwo mɔɔ bazi biala la, yɛze kɛ Gyihova ɛnrɛkpo yɛ ɛlɛ. (Mɛla ne 31:8; Edwɛndolɛ 9:9, 10) Ɔbamaa yɛanyia debie biala mɔɔ yɛhyia nwo la amaa yɛazonle ye nɔhalɛ nu. Bɛmaa yɛzukoa ngapezonli Habakɛke mɔɔ ɔhanle edwɛkɛ ɛhye la: “Feege mbaka ɛnrɛzo bɔbɔ ɛdeɛ, yɛɛ ma ɛnrɛra vanye mbaka zo, ɔlivi mbaka ɛnrɛzo bɔbɔ ɛdeɛ, yɛɛ aleɛ ɛnrɛvinde kpɔkɛ nu, mboane ne mɔ amuala bawu bɔbɔ ɛdeɛ, yɛɛ nlankɛ adunli ne mɔ badɔ mgbane, noko [Gyihova] ati, mebali fɛlɛko, me ngoanelielɛ Nyamenle ne ati, me nye balie.” (Habakɛke 3:17, 18) Ɔrɛla ye kɛ yɛbahɔ zo yɛadwenledwenle yɛ nyilalɛ kɔsɔɔti anwo amaa yɛahola yɛali yɛ ɛvolɛ 2015 edwɛkɛ ne azo: ‘Bɛyɛ Gyihova mo, ɔluakɛ ɔle kpalɛ.’—Edwɛndolɛ 106:1.\n^ ɛden. 10 Tɛ bɛ aluma kpalɛ ɔ.\nNyilalɛ: Debie biala mɔɔ Gyihova ɛva ɛmaa yɛ, mɔɔ yeyɛ yemaa yɛ, nee mɔɔ ɔbayɛ yeamaa yɛ kenlebie la\nYɛ nyilalɛ nwo ɛdwenledwenlenlɛ: Mekɛ mɔɔ yɛnyia yɛdwenledwenle yɛ nyilalɛ nwo na yɛfa asɔneyɛlɛ yɛsuzu ɔ muala anwo kpalɛ la\nDuzu ati a ɔwɔ kɛ Keleseɛnema yɛ nzɛlɛlɛ dahuu ɛ? Saa ɛyɛ nzɛlɛlɛ ɛmaa awie mɔ a nwane mɔ a nyia zolɛ nvasoɛ a?\nFa nwa awie Fa nwa awie Bɛyɛ Gyihova Mo Na Bɛnyia Nyilalɛ


Edwɛne 71 | Yintanɛte Zo Baebolo | Ewiade Fofolɛ Ngilebɛbo\nMenvale me nwo mendole Nyamenle anwo zo ɔvi me ngakula nu (5)\n“Saa me anwosesebɛ wie a” (9)\n‘Nyamenle vale me ɛhilehilelɛ ɔvi me ngakula nu’ (17)\n71 O Gyihova, wɔ nu a menriandi mefea a. Mmamaa me nyunlu gua aze ɛlɛ.+ 2 Dua wɔ tenleneyɛlɛ zo die me na ye me. Gyele ɛ nzo tie me* na die me ngoane.+ 3 Yɛ bodane zo aranemgbole maa meƐleka mɔɔ mebahola meahɔ ye dahuu la. Ka maa menyia ngoane,Ɔluakɛ ɛle me bodane nee me aranemgbole.+ 4 O me Nyamenle, die me fi amumuyɛma asa anu,+Die me fi nzisima mɔɔ ɛnli pɛlepɛle la asa anu. 5 Ɔluakɛ wɔmɔ a ɛle me anyelazo a, O Tumivolɛ Awulae Gyihova;Ɔvi me ngakula nu yɛɛ menvale me nwo mendole ɛ nwo zo a.+ 6 Ɔvi me awolɛ nu yɛɛ menvale me ti menzɔle wɔ a;Wɔmɔ a ɛyele me ɛvile me mame akunlu a.+ Meye wɔ ayɛlɛ dahuu. 7 Me nwo yɛ menli dɔɔnwo nwanwane,Noko wɔmɔ a ɛle me feabelɛ ɛsesebɛ a. 8 Wɔ ayɛlɛyelɛ ɛyi me nloa anu tɛkɛɛ;+Meka wɔ anyunlunyia ne anwo edwɛkɛ dahuu. 9 Mmafuandi me ɛto wɔ me mrelera nu;+Saa me anwosesebɛ wie a, mmakpo me.+ 10 Me kpɔvolɛma tendɛ tia me,Yɛɛ bɛdabɛ mɔɔ bɛkpondɛ me bɛahu me* la yia bɔ adwenle.+ 11 Bɛka kɛ: “Nyamenle ɛkpo ye. Bɛvoa ye na bɛhye ye, ɔluakɛ ɔnlɛ awie mɔɔ die ye a.”+ 12 O Nyamenle, mmafi me nwo ɛkɔ moa. O me Nyamenle, ka ɛ nwo baboa me.+ 13 Maa bɛdabɛ mɔɔ bɛdwazo bɛtia me laAnyunlu ɛgua aze na bɛ bo zo ɛbɔ.+ Maa bɛdabɛ mɔɔ bɛkpondɛ me nee munzule laƐheda anyiemgba nee nyiane.+ 14 Na mame, mebahɔ zo meahendɛ;Mebaye wɔ ayɛlɛ meadɛla dɛba ne. 15 Me nloa baha wɔ tenleneyɛlɛ+Nee wɔ ngoanelielɛ gyima ne mɔ anwo edwɛkɛ dahuu,Noko bɛzonle somaa kɛ mekɛnwu bɛ kɔsɔɔti.*+ 16 Mebara na meaha wɔ gyima mgbole ne mɔ anwo edwɛkɛ,O Tumivolɛ Awulae Gyihova;Mebaha wɔ tenleneyɛlɛ ne anwo edwɛkɛ, wɔ ɛdeɛ ne ala. 17 O Nyamenle, ɛvale me ɛhilehilelɛ ɔvi me ngakula* nu,+Na metɛbɔ wɔ nwanwane gyima ne mɔ nolo badwu ɛnɛ.+ 18 O Nyamenle, saa meyɛ ɛrelera na me ti zo yɛ egyɛne bɔbɔ a, mmakpo me.+ Maa menga wɔ tumi* ne anwo edwɛkɛ mengile awolɛndoazo fofolɛNa menga wɔ anwosesebɛ kpole ne anwo edwɛkɛ mengile bɛdabɛ mɔɔ bɛbara la kɔsɔɔti.+ 19 O Nyamenle, wɔ tenleneyɛlɛ ne kɔdwu anwuma;+Wɔyɛ ninyɛne mgbole;O Nyamenle, nwane a le kɛ ɛdawɔ a?+ 20 Wɔmaa meyia ngyegyelɛ na menwu amaneɛ dɔɔnwo ɛdeɛ,+Noko maa menyia anwosesebɛ bieko;Ye me fi azɛlɛ ne abo* finde.+ 21 Maa me kpoleyɛlɛ ɛhɔ ɔ nyunluBɔ me nwo bane na kyekye me rɛle. 22 Akee mebava getaa* meaye wɔ ayɛlɛO me Nyamenle, wɔ wɔ nɔhalɛlilɛ+ ne ati. Mebava haape meado edwɛne meaye wɔ ayɛlɛ,*O Yizilayɛ Nwuanzanwuanza Ko ne. 23 Me nloa bava anyelielɛ adeɛdea nu wɔ mekɛ mɔɔ melɛto ayɛlɛyelɛ edwɛne meamaa wɔ la,+Ɔluakɛ wɔlie me ngoane.*+ 24 Me tafinlima baha wɔ tenleneyɛlɛ ne anwo edwɛkɛ* dahuu,+Ɔluakɛ bɛdabɛ mɔɔ bɛkpondɛ me bɛazɛkye me la anyunlu bɛagua aze na bɛabɔ anyiemgba.+\n^ Anzɛɛ “Ka ɛ nwo aze tie me.”\n^ Anzɛɛ “bɛkpondɛ me ɛkɛla.”\n^ Anzɛɛ “kɛ mekɛhola bɛ tia.”\n^ Anzɛɛ “mgbavolɛ.”\n^ Anzɛɛ “azule kuma nu.”\n^ Anzɛɛ “mebabɔ edwɛne meamaa wɔ.”\n^ Anzɛɛ “wɔlie me ɛkɛla.”\n^ Anzɛɛ “badwenledwenle nwolɛ.”


Kɔmaa Galeehyeama 5:1-26\nSunsum ne kile yɛ adenle (16-26)\n5 Kelaese ɛlie yɛ yemaa yɛnyia fanwodi ɛhye. Ɛhye ati, bɛgyinla kpundii,+ na bɛmmamaa bɛfa bɛ bɛyɛ ngɛkɛlɛ bieko.+ 2 Nea! medame Pɔɔlo, meka meahile bɛ kɛ saa bɛmaa bɛpɛ bɛ mrenyiazo a, Kelaese anwo ɛnlɛ nvasoɛ ɛmmaa bɛ.+ 3 Bieko, mekakye awie biala mɔɔ bamaa bɛapɛ ye mrenyiazo la kɛ ɔwɔ kɛ ɔdi Mɛla ne amuala azo.+ 4 Bɛdabɛ mɔɔ bɛlɛbɔ mɔdenle kɛ bɛdua mɛla ne azo bɛabu bɛ nwo tenlenema la,+ bɛhwe bɛ nwo bɛvi Kelaese anwo; bɛvi ye ɛlolɛ kpole ne anwo. 5 Yɛmɛ, ɔlua sunsum ne azo yɛlɛkendɛ tenleneyɛlɛ ne mɔɔ yɛ nye la zo mɔɔ gyi diedi zo la ɛsesebɛ. 6 Ɔluakɛ wɔ Kelaese Gyisɛse anu, saa yɛpɛ yɛ mrenyiazo o, yɛtɛpɛle o, ɔngyia,+ mɔɔ hyia la a le diedi mɔɔ fa ɛlɔlɛ yɛ gyima la. 7 Ɛnee bɛlɛbɔ mɔdenle* kpalɛ.+ Nwane a zile bɛ adenle kɛ bɛmmatie nɔhalɛ ne bieko a? 8 Ngilehilelɛ ɛhye ɛnvi Ahenle mɔɔ ɛvɛlɛ bɛ la ɛkɛ. 9 Mgbɔvonle ekyi maa ɛdɔkɛ ne amuala nyinyia.+ 10 Melɛ anwodozo kɛ bɛdabɛ mɔɔ bɛ nee Awulae le ko la+ ɛnrɛnyia adwenle fofolɛ biala; noko ahenle mɔɔ ɛlɛgyegye bɛ la,+ saa ɔle nwane bɔbɔ a, ɔbanyia ndɛnebualɛ mɔɔ fɛta ye la. 11 Mediema, mame, saa mrenyiazo ɛpɛlɛ nwo edwɛkɛ a metɛka a, ɛnee duzu ati a bɛtɛyɛ me kpɔdekpɔde a? Saa ye zɔhane a, ɛnee bɛye amaneɛnwunlɛ baka* ne anwo azedolɛ* bolɛ ne+ bɛvi ɛkɛ. 12 Me kunlu a anrɛɛ menli mɔɔ ɛlɛbɔ mɔdenle kɛ bɛmaa bɛadɔ aze la kɛza bɛ nwo.* 13 Mediema, bɛvɛlɛ bɛ kɛ bɛranyia fanwodi; noko bɛmmadua fanwodi ɛhye azo bɛdi nwonane nu atiakunluwɔzo nzi,+ emomu bɛva ɛlɔlɛ bɛzonle bɛ nwo ngoko.+ 14 Ɔluakɛ bɛbɔ Mɛla ne amuala kpɔkɛ ko kɛ: “Kulo ɛ gɔnwo kɛ ɛ nwo.”+ 15 Na saa bɛkɔ zo bɛkeka bɛ nwo na bɛkyehye bɛ nwo bɛdi a,+ ɛnee bɛnlea boɛ na bɛanguhu bɛ nwo.+ 16 Noko mame mese, Bɛhɔ zo bɛmaa sunsum ne ɛhile bɛ adenle+ na bɛnrɛnyia nwonane nu atiakunluwɔzo fee.+ 17 Ɔluakɛ nwonane nu atiakunluwɔzo ne ko tia sunsum ne yɛɛ sunsum ne ko tia nwonane ne; bɛ mu nwiɔ bɛnga fee, yemɔti ninyɛne mɔɔ bɛkulo kɛ bɛyɛ la bɛngola bɛnyɛ.+ 18 Bieko, saa sunsum ne kile bɛ adenle a, ɛnee bɛnle mɛla ne abo. 19 Na nwonane ne gyima ne mɔ da ali wienyi, bɛmɛ a le adwɔmane ɛbɛla,*+ evinli nyɛleɛ, anyiemgba ɛbɛla,*+ 20 awozonle ɛzonlenlɛ, sunsum ɛtane nyɛleɛ,*+ ɛkpɔlɛ, konle, nungule, ɛya, manzonle, mgbakyemgbakyenu, ngilehilenu, 21 anyebolo, nzabolɛ,+ anyelielɛ mgbane mgbane* nee ninyɛne mɔɔ le kɛ ɛhye mɔ la.+ Melɛbɔ bɛ kɔkɔ wɔ ninyɛne ɛhye mɔ anwo kɛ mɔɔ menlimoale membɔle bɛ kɔkɔ la, kɛ bɛdabɛ mɔɔ bɛyɛ ninyɛne ɛhye mɔ la ɛnrɛnyia Nyamenle Belemgbunlililɛ ne.+ 22 Noko sunsum ne ma a le ɛlɔlɛ, anyelielɛ, anzodwolɛ, abotane, atiakunlukɛnlɛma, kpalɛyɛlɛ,+ diedi, 23 mɛlɛbɛnwoaze, bɛnwozohomonlɛ.+ Mɛla biala ɛntia ɛhye mɔ. 24 Bieko, bɛdabɛ mɔɔ bɛle Kelaese Gyisɛse ɛdeɛ la ɛbɔ nwonane ne nee ye atiakunluwɔzo yɛɛ ye ɛhulolɛdeɛ ne mɔ baka nu.+ 25 Saa yɛde aze wɔ sunsum nu a, ɛnee bɛmaa yɛhɔ zo yɛli sunsum ne adehilelɛ nzi pɛpɛɛpɛ.+ 26 Bɛmmamaa yɛmemaa yɛ nwo zo,+ yɛ nee yɛ gɔnwo mɔ su, na yɛ nye bolo yɛ nwo ngoko.+\n^ Anzɛɛ “azekpolɛ.”\n^ Saa awie sa ɔ nwo anzɛɛ bɛsa ye a, ɔkile kɛ ɔnfɛta kɛ ɔdi mɛla ne mɔɔ ɔgyi ɔ nzi la azo.


Gyɛnɛsese 26 | Yintanɛte Zo Baebolo | Ewiade Fofolɛ Ngilebɛbo\nGyɛnɛsese Ɛzɛdɔso Lɛvitikɔso Nɔmbɛse Ditilɔnomi Dwɔhyua Ndɛnebuavolɛma Wulutu 1 Samoɛle 2 Samoɛle 1 Arelemgbunli 2 Arelemgbunli 1 Edwɛkɛsisilɛ 2 Edwɛkɛsisilɛ Ɛzela Nihɛmaya Ɛseta Dwobu Edwɛne Mrɛlɛbulɛ Nolobɔvo Sɔlɔmɔn Edwɛne Ayezaya Gyɛlɛmaya Awolɛyelɛ Yizikeɛle Daneɛle Hozia Dwowɛle Emɔso Obadaya Dwona Maeka Nahum Habakɛke Zɛfanaya Hagae Zɛkalaya Malakae Mateyu Maake Luku Dwɔn Gyima ne Wulomuma 1 Kɔlentema 2 Kɔlentema Galeehyeama Ɛfɛsɛsema Felepaema Kɔlɔsaema 1 Tɛsalonaekama 2 Tɛsalonaekama 1 Timote 2 Timote Taetɛse Faelimɔn Hibuluma Gyemise 1 Pita 2 Pita 1 Dwɔn 2 Dwɔn 3 Dwɔn Dwuudu Yekile 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50\nAyezeke nee Relebɛka ɛhɔ Gilaa (1-11)\nNyamenle zile ye ɛwɔkɛ ne azo hilele Ayezeke (3-5)\nBɛzule bula nwo kpolera (12-25)\nAyezeke nee Abemɛlɛke yɛle ngyekyeleɛ (26-33)\nYisɔ gyale Hɛte mraalɛ nwiɔ (34, 35)\n26 Saa ɛye ɛhɔne mɔɔ limoale rale Ebileham mekɛ zo la ɛsie ahane a, ɛhɔne bieko rale azɛlɛ ne azo.+ Ɔti Ayezeke hɔle Filisitiama Belemgbunli Abemɛlɛke anwo lɔ wɔ Gilaa. 2 Akee Gyihova yele ɔ nwo hilele ye na ɔzele ye kɛ: “Mmakɔ Yigyibiti. Tɛnla azɛlɛ ne mɔɔ mebahile wɔ la azo. 3 Tɛnla azɛlɛ ɛhye azo kɛ ɛyɛvolɛ,+ na me nee wɔ balua na meayila wɔ, ɔluakɛ mebava azɛlɛ ɛhye mɔ amuala meamaa ɛdawɔ nee ɛ bo zo amra+ yɛɛ mebali ɛwɔkɛ ne mɔɔ membɔle wɔ papa Ebileham la azo:+ 4 ‘Mebamaa ɛ bo zo amra azo kɛ anwomanyunlu nwɔlɔra;+ yɛɛ mebava azɛlɛ ɛhye mɔ amuala meamaa ɛ bo zo amra;+ na ɔlua ɛ bo zo amra ati, maanle maanle kɔsɔɔti mɔɔ wɔ azɛlɛ ye azo la bɛanyia nyilalɛ,’+ 5 ɔluakɛ Ebileham diele me ne na ɔlile me adehilelɛ, me ngyehyɛleɛ nee me mɛla ne mɔ azo.”+ 6 Ɔti Ayezeke hɔle zo dɛnlanle Gilaa.+ 7 Ɛnee mrenyia mɔɔ wɔ ɛkɛ ne la ta biza ɔ ye anwo edwɛkɛ, noko ɔka kɛ: “Ɔle me diema raalɛ.”+ Ɛnee ɔsulo kɛ ɔbaha kɛ, “Ɔle me ye,” ɔluakɛ ɔhanle kɛ, “Bie a Relebɛka ati mrenyia mɔɔ wɔ ɛke la bahu me,” ɔboalekɛ ɛnee ɔ nwo yɛ fɛ kpalɛ.+ 8 Mekɛ bie anzi, ɛnee Filisitiama Belemgbunli Abemɛlɛke ɛlɛnea ye nvɛnzɛlɛ ne anu, na ɔnwunle kɛ Ayezeke nee ɔ ye Relebɛka ɛlɛkulo* bɛ nwo.+ 9 Ɛkɛ ne ala Abemɛlɛke vɛlɛle Ayezeke na ɔhanle kɛ: “Se ɛ ye o! Duzu ati a ɛhanle kɛ, ‘Ɔle me diema’ ɛ?” Na Ayezeke zele ye kɛ: “Menganle ye zɔ ɔluakɛ ɛnee mesulo kɛ ɔdaye ti bɛbahu me.”+ 10 Noko Abemɛlɛke doale zo kɛ: “Duzu a wɔva wɔyɛ yɛ la?+ Anrɛɛ menli ne mɔ bie bahola ɔ nee ɛ ye ala, na wɔamaa yɛali fɔlɛ!”+ 11 Akee Abemɛlɛke lile mɛla maanle menli ne amuala kɛ: “Awie biala mɔɔ bava ɔ sa aha nrenyia ne nee ɔ ye la bɛbahu ye!” 12 Akee Ayezeke luale ma wɔ zɔhane azɛlɛ ne azo, na zɔhane ɛvolɛ ne ɔdele ma mɔɔ ɔluale la mɔnwo 100, ɔluakɛ ɛnee Gyihova ɛlɛyila ye.+ 13 Nrenyia ne nyianle ɔ nwo, yɛɛ ɔkpazile too ɔrayɛle sukoavolɛ kpole kpalɛ. 14 Ɔnyianle mboane nee nlankɛ yɛɛ sonvolɛma dɔɔnwo,+ na akee Filisitiama anye bolole ye. 15 Yemɔti Filisitiama vulale ndɛtɛlɛ duale bula ne mɔ kɔsɔɔti mɔɔ ye papa Ebileham sonvolɛma ne dule wɔ ye mekɛ zo la.+ 16 Akee Abemɛlɛke zele Ayezeke kɛ: “Tu fi yɛ nwo ɛke ɔluakɛ wɔnyia tumi wɔdɛla yɛ.” 17 Yemɔti Ayezeke dule vile ɛkɛ na ɔhɔyɛle ye azokoɛleɛ wɔ Gilaa bɔnza ne anu*+ na ɔdɛnlanle ɛkɛ. 18 Na Ayezeke dule bula ne mɔ mɔɔ bɛdule bɛ wɔ ye papa Ebileham mekɛ zo na Filisitiama duale bɛ wɔ Ebileham ewule nzi la bieko,+ na ɔvale aluma mɔɔ ye papa vale vɛlɛle bɛ la ɔvɛlɛle bɛ.+ 19 Mɔɔ Ayezeke sonvolɛma ne dudule bɔnza ne anu la, bɛnwunle bula bie mɔɔ nzukpa wɔ nu la. 20 Na Gilaa mboaneneavolɛma nee Ayezeke mboaneneavolɛma ne mɔ zule nwolɛ kpolera kɛ: “Nzule ne le yɛ ɛdeɛ!” Ɔti ɔvɛlɛle bula ne Yisɛke,* ɔluakɛ bɛ nee ye zule nwolɛ kpolera. 21 Bɛdule bula bieko na ɔdaye noko bɛzule nwolɛ kpolera. Yemɔti ɔvɛlɛle ye Setena.* 22 Nzinlii ɔvile ɛkɛ na ɔhɔdule bula bieko, na yemɔ bɛ nee ye anzu nwolɛ kpolera. Ɔti ɔvɛlɛle ye Rilihɔbɔto* na ɔhanle kɛ: “Ɔluakɛ kɛkala Gyihova ɛmaa yɛ ɛleka kpole yɛɛ yemaa yɛ nwo ɛzo wɔ azɛlɛ ne azo.”+ 23 Akee ɔvile ɛkɛ ne na ɔhɔle Biyɛ-hyiba.+ 24 Zɔhane nɔe ne Gyihova yele ɔ nwo hilele ye na ɔhanle kɛ: “Medame a mele wɔ papa Ebileham Nyamenle ne a.+ Mmasulo+ ɔluakɛ me nee wɔ lua, na mebayila wɔ na meamaa ɛ bo zo amra azo ɔlua me sonvolɛ Ebileham ati.”+ 25 Yemɔti ɔzile afɔlemokyea wɔ ɛkɛ ne na ɔbɔle Gyihova duma.+ Na Ayezeke zile ye ɛdanlɛsua wɔ ɛkɛ+ yɛɛ ye sonvolɛma ne dule bula wɔ ɛkɛ. 26 Nzinlii Abemɛlɛke nee ye folɛtuvolɛ Ahɛzate yɛɛ Faekɔlo mɔɔ nea ye ɛlɔne ne anwo zo la vi Gilaa rale ɔ nwo ɛkɛ.+ 27 Ɔti Ayezeke bizale bɛ kɛ: “Duzu ati a bɛra me nwo ɛke, wɔ mekɛ mɔɔ bɛkpɔle me na bɛvoanle me bɛvile bɛ nwo ɛkɛ ne la ɛ?” 28 Na bɛhanle kɛ: “Yɛnwu ye wienyi kɛ Gyihova nee wɔ lua.+ Yemɔti yɛse yɛka yɛahile wɔ kɛ, ‘Yɛsɛlɛ wɔ maa yɛha ndane na yɛ nee wɔ ɛyɛ ngyekyeleɛ+ 29 kɛ ɛnrɛyɛ yɛ ɛtane biala kɛ mɔɔ yɛanva yɛ sa yɛanga wɔ la, ɔluakɛ yɛ nee wɔ lile ye boɛ yɛɛ yɛmaanle ɛhɔle anzodwolɛ nu. Kɛkala Gyihova ɛyila wɔ.’” 30 Akee ɔdole bɛ ɛkponle na bɛlile na bɛnlonle. 31 Bɛdwazole nwonlomɔ mangyee ne ala na bɛhanle ndane bɛhilele bɛ nwo.+ Bɛwiele la, Ayezeke maanle bɛhɔle, na bɛvi ɔ nwo ɛkɛ ne bɛhɔle anzodwolɛ nu. 32 Kenle ko zɔhane ala Ayezeke azonvolɛ ne mɔ rale ɔ nwo ɛkɛ na bɛhanle bula ne mɔɔ bɛdu la anwo edwɛkɛ bɛhilele ye.+ Bɛhanle kɛ: “Yɛhɔdo nzule!” 33 Yemɔti ɔvɛlɛle ye Hyibaa. Ɛhye ati a badwu ɛnɛ bɛfɛlɛ suakpole ne Biyɛ-hyiba la.+ 34 Mɔɔ Yisɔ lile ɛvolɛ 40 la, ɔgyale Hɛtenli Biyɛlae ara raalɛ Dwudete yɛɛ Hɛtenli Yilɔn ara raalɛ Basɛmate.+ 35 Bɛmaanle Ayezeke nee Relebɛka lile nyane kpole.*+\n^ Anzɛɛ “ɛbeta.”\n^ Ɔ bo kile “Kpolerazulɛ.”\n^ Ɔ bo kile “Ɛzonledolɛ.”\n^ Ɔ bo kile “Ɛleka Kpole.”\n^ Hibulu aneɛ nu, “sunsum yɛle ɛnwonle.”


Ɛfɛsɛsema 4 | Yintanɛte Zo Baebolo | Ewiade Fofolɛ Ngilebɛbo\nKoyɛlɛ wɔ Kelaese sonlabaka nu (1-16)\nMenli kɛ ahyɛlɛdeɛ (8)\nSubane dɛba nee fofolɛ (17-32)\n4 Zɔhane ati, medame mɔɔ mele pilizanli wɔ Awulae anu la, mesɛlɛ bɛ kɛ bɛbɔ bɛ ɛbɛla bɛmaa ɔfɛta ɛvɛlɛlɛ ne mɔɔ bɛvɛlɛle bɛ la, 2 wɔ mɛlɛbɛnwoaze nee bɛtɛɛyɛlɛ muala anu, abotane nu, na bɛ nee bɛ gɔnwo mɔ ɛdɛnla wɔ ɛlɔlɛ nu, 3 bɛbɔ mɔdenle ɛsesebɛ bɛva anzodwolɛ mɔɔ ka bɛ bɔ nu la bɛdɛnla sunsum nu koyɛlɛ nu. 4 Sonlabaka ko a wɔ ɛkɛ a, yɛɛ sunsum ko, kɛ mɔɔ bɛvɛlɛle bɛ wɔ anyelazo ko anu la; 5 Awulae ko, diedi ko, ɛzɔnenlɛ ko; 6 Nyamenle kokye mɔɔ le menli kɔsɔɔti bɛ Ze, ɔnea bɛ muala bɛ nwo zo yɛɛ ɔdua bɛ muala bɛ nwo zo na ɔwɔ bɛ muala bɛ nu la. 7 Na bɛlo yɛ nuhua ko biala kɛ mɔɔ Kelaese ɛzuzu ahyɛlɛdeɛ ne ɛmaa yɛ la. 8 Ɔluakɛ ɔse: “Mekɛ mɔɔ ɔvole ɔhɔle anwuma la, ɔvale ngɛkɛlɛ ɔhɔle; na ɔvale menli ɔmaanle kɛ ahyɛlɛdeɛ.” 9 Saa ɔka kɛ “ɔvole ɔhɔle anwuma” a, ɔkile duzu? Ɔkile kɛ eza noko ɔdwule ɔrale aze, ɛhye kile, azɛlɛ ye azo. 10 Ahenle mɔɔ dwule la, ɔdaye ko ne ala a ɔvole ɔhɔle anwuma anzi lɔ kpalɛ a, na yeamaa ninyɛne kɔsɔɔti ara nu. 11 Na yeva bie mɔ yemaa kɛ ɛzoanvolɛma, bie mɔ ngapezoma, bie mɔ edwɛkpakavolɛma, bie mɔ neavolɛma, nee kilehilevolɛma, 12 amaa yeaziezie* nwuanzanwuanzama ne mɔ yeamaa bɛayɛ ɛzonlenlɛ gyima ne, na bɛamaa Kelaese sonlabaka ne ayɛ se,* 13 kɔkpula kɛ yɛ kɔsɔɔti yɛbayɛ ko wɔ diedi ne anu na yɛanyia Nyamenle Ara ne anwo nɔhalɛ ndelebɛbo, na yɛayɛ kɛ sonla mɔɔ ɛwie nyi na yeli munli kɛ mɔɔ Kelaese de la. 14 Yemɔti ɔnle kɛ yɛyɛ ngakula bieko, mɔɔ adalɛma fa bɛ ngilehilelɛ anwoma ne nee bɛ agyiba ne mɔ bɛlɛbɛla yɛ bɔ yɛ kɔ ba kɛ selɛkye la. 15 Emomu ɔwɔ kɛ yɛka nɔhalɛ na yɛda ɛlɔlɛ ali, amaa yɛanyi wɔ adenle biala anu yɛava yɛazukoa Kelaese mɔɔ le tile ne la. 16 Ye nuhua a sonlabaka ne amuala toɔdoa nu pɛpɛɛpɛ na bɛbɔ nu bɛyɛ gyima na nvɛyeba biala fa mɔɔ hyia la maa a. Saa nvɛyeba biala yɛ ye gyima kpalɛ a, ɔboa ɔmaa sonlabaka ne nyi na ɔyɛ se wɔ ɛlɔlɛ nu. 17 Yemɔti meka ɛhye meadu bɛ folɛ wɔ Awulae anyunlu kɛ, bɛmmabɔ bɛ ɛbɛla kɛ maanle maanle ne anu amra mɔɔ bɛndwenle adwenle kpalɛ* la bieko. 18 Bɛ adwenle nu le awozinli yɛɛ bɛhwe bɛ nwo bɛvi ngoane ne mɔɔ Nyamenle fa maa la anwo, ɔluakɛ bɛnze ɛhwee yɛɛ bɛ ahonle ɛsolo.* 19 Kɛmɔ nyiane ɛnle bɛ nye zo la ati, bɛbɔ anyiemgba ɛbɛla,* bɛyɛ evinli nyɛleɛ biala bie anyebolo zo. 20 Noko tɛ mɔɔ bɛzukoale ye wɔ Kelaese ɛkɛ ne la ɛne, 21 ɔluakɛ amgba bɛdele ye edwɛkɛ ne yɛɛ bɛluale ɔ nwo zo bɛhilehilele bɛ kɛ mɔɔ nɔhalɛ ne mɔɔ wɔ Gyisɛse anu de la. 22 Bɛhilehile bɛ kɛ bɛye subane dɛba ne mɔɔ nee bɛ alimoa ɛbɛlabɔlɛ ne le ko na ɔlɛsɛkye wɔ ye mɛlɛbɛla atiakunluwɔzo ne anu la bɛgua. 23 Na ɔwɔ kɛ bɛmaa bɛkɔ zo bɛyɛ bɛ fofolɛ wɔ tumi ne mɔɔ kile bɛ adwenle ne adenle la* anu, 24 na bɛva subane fofolɛ ne mɔɔ bɛbɔle ye wɔ Nyamenle ɛhulolɛ zo wɔ nɔhalɛ tenleneyɛlɛ nee nɔhalɛlilɛ nu la bɛwula. 25 Yemɔti, kɛkala mɔɔ bɛye adalɛ bɛgua la, bɛ nuhua ko biala ɛha nɔhalɛ ɛhile ɔ gɔnwo, ɔluakɛ yɛle sonlabaka ko anwo nvɛyeba. 26 Bɛva ɛya, noko bɛmmayɛ ɛtane; bɛmmamaa sɛnzɛne ne tɔ bɛ ɛyavalɛ zo; 27 bɛmmamaa Abɔnsam adenle. 28 Mɔɔ le awule la mmawua bieko; emomu ɔyɛ gyima ɛsesebɛ, ɔva ɔ sa ɔyɛ gyima kpalɛ, amaa yeanyia debie mɔɔ ɔbava bie yeamaa awie mɔɔ kɛhyia la. 29 Bɛmmamaa edwɛkɛ ɛtane fi bɛ nloa anu finde, emomu edwɛkɛ kpalɛ mɔɔ hyia na ɔmaa anwosesebɛ, mɔɔ nvasoɛ wɔ zo maa bɛdabɛ mɔɔ bɛtie la. 30 Eza bɛmmabɔ Nyamenle sunsum nwuanzanwuanza ne mɔɔ yeva yezɔ bɛ nloa yemaa kenle ne mɔɔ ɔbalua ɛkpɔnedeɛ ne azo yealie bɛ la arɛle.* 31 Bɛye ɛkpɔlɛ biala, ɛya, ahonle kpole, ɛdeɛdeanlɛ, nee aholoba, nee debie ɛtane biala bɛgua. 32 Emomu bɛyɛ atiakunlukɛnlɛma, bɛze anwunvɔne, bɛva bɛ gɔnwo mɔ ɛtane bɛhyɛ bɛ, kɛ mɔɔ Nyamenle noko ɛlua Kelaese anwo zo ɛva bɛ ɛtane ɛhyɛ bɛ la.\n^ Anzɛɛ “yeatete.”\n^ Giliki aneɛ nu, “bɛazi Kelaese sonlabaka ne.”\n^ Anzɛɛ “bɛ adwenle le mgbane.”\n^ Giliki aneɛ nu, “bɛ ahonle ɛtili.”\n^ Giliki aneɛ nu, “bɛ adwenle sunsum ne.”\n^ Anzɛɛ “bɛmmamaa ɔdi nyane.”


Kɔmaa Taetɛse 2:1-15\n2 Noko wɔmɔ, kɔ zo ka edwɛkɛ mɔɔ nee ngilehilelɛ kpalɛ ne* le ko la.+ 2 Ɔwɔ kɛ mrenyia mgbanyinli anye gyinla bɛ ti anwo, bɛ nye ka aze, bɛ adwenle nu da ɛkɛ, bɛyɛ se wɔ diedi, ɛlɔlɛ nee kpundiigyinlanlɛ nu. 3 Zɔhane ala noko a ɔwɔ kɛ mraalɛ mgbanyinli bɔ ɛbɛla mɔɔ anwo te a, bɛmmasɛkye awie mɔ duma, bɛmmayɛ akɛlɛ bɛmaa nza, emomu bɛhilehile mɔɔ le kpalɛ la, 4 amaa bɛadu mbɛlɛra folɛ* bɛamaa bɛahulo bɛ hu mɔ nee bɛ mra, 5 bɛ adwenle nu ala ɛkɛ, bɛ nwo ade, bɛayɛ gyima wɔ sua nu,* bɛayɛ atiakunlukɛnlɛma,* bɛabɛlɛ bɛ nwo aze bɛamaa bɛ hu mɔ,+ na bɛanga Nyamenle edwɛkɛ ne anwo edwɛkɛ ɛtane. 6 Zɔhane ala a kɔ zo tu mgbavolɛ folɛ kɛ bɛmaa bɛ adwenle nu ɛla ɛkɛ a,+ 7 na da ɛ nwo ali wɔ adenle biala anu kɛ ɛyɛ neazo wɔ nyɛleɛ kpalɛ nu. Maa ɛ nye ɛbolo kilehile ninyɛne mɔɔ anwo te la,*+ 8 fa ɛdendɛlɛ kpalɛ* mɔɔ menli ɛnrɛha nwolɛ edwɛkɛ la kilehile,+ amaa bɛdabɛ mɔɔ bɛdwazo bɛtia la anyunlu agua aze, na bɛannyia yɛ nwo edwɛkɛ ɛtane biala bɛanga.+ 9 Ɔwɔ kɛ ngɛkɛlɛ bɛlɛ bɛ nwo aze maa bɛ menle mɔ wɔ debie biala anu,+ bɛbɔ mɔdenle bɛzɔ bɛ nye, bɛmmayeye bɛ nloa azo, 10 bɛmmawua bɛ debie,+ emomu bɛli nɔhalɛ dahuu, amaa bɛahanvo yɛ Ngoanedievolɛ Nyamenle ne ngilehilelɛ ne wɔ adenle biala anu.+ 11 Ɔluakɛ Nyamenle ɛla ye ɛlolɛ kpole ne mɔɔ bamaa menli kɔsɔɔti anyia ngoane la ali.+ 12 Ɔtete yɛ ɔmaa yɛkpo ɛbɛlatane nee ewiade atiakunluwɔzo+ na yɛfa adwenle mɔɔ anu la ɛkɛ nee tenleneyɛlɛ yɛɛ nyamenlezonlenlɛ kpalɛ yɛtɛnla kɛkala ewiade ye* anu,+ 13 wɔ mekɛ mɔɔ yɛlɛkendɛ anyelazo kɛnlɛma ne+ nee Nyamenle bedevinli ne nee yɛ Ngoanedievolɛ Gyisɛse Kelaese mɔɔ bɛbala bɛ nwo ali wɔ anyunlunyia nu la, 14 yemɔ a vale ɔ nwo bɔle afɔle maanle yɛ+ liele yɛ*+ vile mɛladonlɛ biala anu na ɔdele menli bie anwo ɔvale ɔyɛle ɔdaye mumua ne ye menli titili a, na bɛbɔ gyima kpalɛ nwo mɔdenle.+ 15 Kɔ zo ka ɛhye mɔ anwo edwɛkɛ na tu folɛ* na fa tumi ne mɔɔ yɛvale yɛmaanle wɔ la twi bɛ nyunlu.+ Mmamaa awie biala fa ɛ nyunlu kyikyi aze.\n^ Giliki aneɛ nu, “bɛayɛ kpalɛ.”\n^ Anzɛɛ ɔkola ɔkile, “fa anwodelɛ kilehile.”


Ayezaya 57 | Yintanɛte Zo Baebolo | Ewiade Fofolɛ Ngilebɛbo\nTenlenenli nee nɔhavoma abo zo minli (1, 2)\nYizilayɛ sunsum nu tuutuulilɛ ne ɛla ali (3-13)\nBɛkyekye bɛlɛvoma arɛle (14-21)\nAmumuyɛma le kɛ nyevile mɔɔ ɛlɛtu la (20)\nAnzodwolɛ ɛnle ɛkɛ ɛmmaa amumuyɛma (21)\n57 Tenlenenli abo zo ɛminli,Noko ɔnvale awie biala anwo. Bɛfa nɔhavoma bɛkɔ,*+Noko awie biala ɛnnwu ye kɛ bɛva tenlenenli ne bɛhɔAmaa munzule ando ye.* 2 Ɔkɔ anzodwolɛ nu. Bɛdabɛ mɔɔ bɛlua tenleneyɛlɛ nu la amuala die bɛ menle wɔ bɛ ɛkpa zo.* 3 “Bɛmɛ raalɛ silikyevolɛ amra,Bɛmɛ raalɛ agyalɛ sɛkyevolɛ nee tuutuunli amra,Bɛbikye me: 4 Nwane a bɛlɛgolo ɔ nwo a? Nwane a bɛbuke bɛ nloa wanaanwo na bɛtwe bɛ tafinlima bɛkile ye a? Asoo bɛnle mɛladonlɛ mralɛ,Mɛlɛbɛla mralɛ,+ 5 Menli mɔɔ nyia nla nwo atiakunluwɔzo wɔ mbaka mgbole avinli,+Wɔ mbaka buzuu biala abo,+Na bɛku bɛ mra wɔ mbɔnza ne mɔ anu,*+Nee bodane adokule nu la ɔ? 6 Bɔnza* nu awolɛ anwo tonlotonlo le wɔ kyɛfoa.+ Ɛhɛe, ɛhye mɔ a ɛbanyia a. Ɛwola nza ɛgua ɛbɔ afɔle ɛmaa bɛ na ɛkyɛ bɛ ninyɛne.+ Asoo ɔwɔ kɛ me kunlu dwo ninyɛne ɛhye mɔ anwo?* 7 Ɛvale wɔ ɛkpa ɛziele boka tendenle kpole zo,+Na ɛhɔbɔle afɔle wɔ ɛkɛ.+ 8 Ɛvale wɔ ananze sɛkɛlɛneɛ ne ɛziele anlenkɛ ne nee felɛmo ne anzi. Ɛgyakyile me na ɛyele ɛ nwo ɛdole zo;Ɛvole zo na ɛdɛlɛle wɔ ɛkpa ne anu. Na ɛ nee bɛ yɛle ngyekyeleɛ. Ɛhulole bɛ ɛkpa zo ɛlalɛ,+Na ɛnleanle bɛ mrenyianu.* 9 Ɛvale nwole nee anatele dɔɔnwoƐhɔle Mɛlɛke* ɛkɛ. Ɛzoanle soanvolɛma wɔ moamoa,Too ɛdwule Nla* nu. 10 Wɔ ndenle dɔɔnwo ne maanle ɛvɛle,Noko wɔanga kɛ, ‘Ɔle ɛvɛlɛ mgbane!’ Ɛnyianle anwosesebɛ fofolɛ. Ɛhye ati a ɛngyakyi la.* 11 Nwane a maanle wɔ ahonle dule na ɛzuloleMɔɔ ɔti ɛbɔle ɔ bo kɛ ɛbɔ adalɛ a?+ Wɔangakye me.+ Wɔanva ɛhwee wɔanzie wɔ ahonle nu.+ Asoo metɛyɛle koonwu mɔɔ menga nwolɛ edwɛkɛ ɔ?*+ Wɔanzulo me. 12 Mebamaa wɔanwu wɔ ‘tenleneyɛlɛ’+ nee wɔ gyima,+Na ɛnrɛnyia nvasoɛ wɔ zo.+ 13 Saa ɛsu kɛ ɛkpondɛ moalɛ a,Wɔ ananze ne mɔ mɔɔ wɔboɔboa bɛ nloa la ɛnrɛlie wɔ.+ Anwoma bapia bɛ muala ahɔ,Ɛnwomenle mgbane babɔ bɛ muala ahɔ,Noko awie mɔɔ kɛkpondɛ feabelɛ wɔ me nu la banyia azɛlɛ neNa yeadɛnla me boka nwuanzanwuanza ne azo.+ 14 Bɛbaha kɛ, ‘Bɛdu adenle, bɛdu adenle! Bɛziezie adenle ne!+ Bɛye debie biala mɔɔ si adenle la bɛvi me menli ne adenle nu.’” 15 Ɔluakɛ edwɛkɛ mɔɔ Ahenle Mɔɔ KpogyaNa ɔde aze dahuu,+ na ye duma a le nwuanzanwuanza la ɛha la ɛne:+ “Mede anwuma nee ɛleka nwuanzanwuanza,+Noko eza me nee menli mɔɔ anwo ɛbubu bɛ nee bɛlɛvoma a de a,Kɛ memaa bɛlɛvoma sunsum ayɛ seNa meamaa menli mɔɔ anwo ɛbubu bɛ la ahonle agyinla.+ 16 Menrɛdwazo menrɛtia bɛ dahuuYɛɛ menrɛva bɛ nwo ɛya dahuu;+Ɔluakɛ medame ti sonla sunsum babɛlɛ aze,+Abɔdeɛ mɔɔ die ɛnwomenle mɔɔ mebɔ bɛ bɔbɔ la. 17 Menvale nvasoɛ ɛtane mɔɔ ɔkpondɛle ye amumuyɛ nu la anwo ɛya,+Yemɔti membɔle ye, menvale me nyunlu menveale ye, na menvale ɛya. Noko ɔhɔle zo ɔdele atua+ na ɔlile ye ahonle nzi. 18 Menwu ye ndenle ne mɔ,Noko mebayɛ ye ayile+ na meahile ye adenle+Na meazia meakyekye ɔdaye nee ye menli mɔɔ ɛlɛdi nyane la arɛle.”+ 19 Gyihova se, “Melɛbɔ ɛnloanlɛ mɔɔ ye ayɛlɛ la. Awie mɔɔ wɔ moamoa nee mɔɔ bikye la banyia anzodwolɛ dahuu,+Yɛɛ mebayɛ ye ayile.” 20 “Noko amumuyɛma le kɛ nyevile mɔɔ ɛlɛtu na ɔngola ɔngua dii,Na nuhua nzule ne pia ndile nee ndɛtɛlɛ la.” 21 Me Nyamenle ne se, “Anzodwolɛ ɛnle ɛkɛ ɛmmaa amumuyɛma.”+\n^ Ɛhye kile, ewule fa ye kɔ.\n^ Anzɛɛ ɔkola ɔkile, “Amaa yeavi munzule nu.”\n^ Ɛhye kile, nla ne anu.\n^ Anzɛɛ “wɔ azudenle ne mɔ anloa.”\n^ Anzɛɛ “memaa ninyɛne ɛhye mɔ kyekye me rɛle?”\n^ Ɔbayɛ kɛ ɔfale awozonle ɛzonlenlɛ nwo.\n^ Anzɛɛ ɔkola ɔkile, “belemgbunli ne.”\n^ Hibulu aneɛ nu, “ɛnvɛ la.”\n^ Anzɛɛ “na metɛkedale edwɛkɛ ne azo ɔ?”


Keen Nee Ebɛle | Baebolo Nu Edwɛkɛ\nNEA Keen nee Ebɛle. Bɛyɛ mgbanyinli. Keen ɛrayɛ ɛyazonlɛnli. Ɔdua abɛlɛ nee atoko mɔ yɛɛ mbaka ma nee ɛbɔ nu ninyɛne ngakyile.\nEbɛle ɛrayɛ mboaneneavolɛ. Ɛnee ɔ nye die kɛ ɔkɛnlea mboane mralɛ. Bɛnyinle bɛyɛle mboane mgbole, ɔti yeangyɛ biala Ebɛle ranyianle mboane dɔɔnwo mɔɔ ɛnee ɔnea zo a.\nKenle ko Keen nee Ebɛle bɔle afɔle manle Nyamenle. Keen vale ye egyinli ne anu aleɛ ne bie rale. Ebɛle noko vale ye boane mɔɔ ɛlɔ kpalɛ la rale. Gyihova anye zɔle Ebɛle nee ye afɔle ne. Na ɔ nye anzɔ Keen nee ye afɔle ne. Ɛze deɛ mɔɔ ɔti ɔrale ye zɔ la ɔ?\nTɛ kɛ asɛɛ Ebɛle afɔle ɛdeɛ ne le kpalɛ tɛla Keen ɛdeɛ ne la ati ɔ. Yemɔ a le kɛ ɛnee Ebɛle le sonla kpalɛ. Ɛnee ɔkulo Gyihova yɛɛ ɔ diema ne. Noko ɛnee Keen ɛnle sonla kpalɛ; ɛnee ɔngulo ɔ diema ne.\nYemɔti Nyamenle hanle hilele Keen kɛ ɔwɔ kɛ ɔkakyi ye subane.Noko Keen andie. Ɔvale ɛya kpole ɔluakɛ ɛnee Nyamenle kulo Ebɛle kpalɛ la ati. Ɔti Keen zele Ebɛle kɛ: ‘Maa yɛhɔ ɛbɔ nu.’ Wɔ ɛkɛ ne, mekɛ mɔɔ ɛnee awie biala ɛnle ɛkɛ ne la, Keen bɔle ɔ diema Ebɛle. Ɔbɔle ye kpole ɔmanle ɔholale ye na ɔwule. Asoo ɛhye ɛnle ɛtane kpole mɔɔ Keen yɛle a?\nƆwɔ nuhua kɛ Ebɛle ɛwu ɛdeɛ, noko Nyamenle tɛkakye ye. Ɛnee Ebɛle le sonla kpalɛ, na Gyihova arɛle ɛnvi sonla zɛhae ɛlɛ. Yemɔti kenlebie Gyihova Nyamenle bava Ebɛle azia ara ngoane nu bieko. Wɔ zɔhane mekɛ ne anu, Ebɛle ɛnrɛwu bieko. Ɔbahola yeadɛnla aze wɔ azɛlɛ ye azo dahuu. Asoo ɔnrɛyɛ anyelielɛ kɛ yɛkɛnwu menli mɔɔ le kɛ Ebɛle la ɔ?\nNoko Nyamenle anye ɛnlie menli mɔɔ le kɛ Keen la anwo. Ɔti mɔɔ Keen hunle ɔ diema ne wiele la, Nyamenle hwenle ɔ nzo ɔlua ɛvoanlɛ mɔɔ ɔvoanle ye ɔvile ye mbusuama avinli ɔmanle ɔhɔdɛnlanle moamoa la azo. Mɔɔ Keen kɔ ahɔdɛnla azɛlɛ ne foa bie azo la, ɔvale ɔ mediema mraalɛ ne mɔ ko ɔhɔle, na ɔrayɛle ɔ ye.\nYeangyɛ Keen nee ɔ ye bɔle ɔ bo kɛ bɛwo mralɛ. Adam nee Yive amra mrenya nee mraalɛ mɔɔ ɛha la noko gyale bɛ nwo, na bɛdabɛ noko bɛwole mralɛ. Yeangyɛ biala menli dɔɔnwo rale azɛlɛ ne azo. Maa yɛzukoa bie mɔ anwo debie.\nMɔlebɛbo 4:2-26; 1 Dwɔn 3:11, 12; Dwɔn 11:25.\nFa nwa awie Fa nwa awie Ralɛ Kpalɛ Nee Ralɛ Ɛtane


“Ɛkɛla” nee “Sunsum”—Duzu A Edwɛkɛ Agbɔkɛ Ɛhye Mɔ Kile Amgba A? | Baebolo ne Kilehile\nKENGA YE WƆ Acholi Afrikaans Albanian Amharic Arabic Armenian Assamese Ateso Australia Mumule Aneɛ Aymara Bambara Baoule Basque Bengali Bicol Bislama Bissau Guinean Creole Boulou Britain Mumule Aneɛ Bulgarian Cambodian Catalan Cebuano Chichewa Chile Mumule Aneɛ Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Costa Rica Mumule Aneɛ Croatian Czech Dangme Danish Drehu Dutch Ecuador Mumule Aneɛ Efik English Estonian Ewe Faroese Fijian Filipi Mumule Aneɛ Finnish Finnish Mumule Aneɛ French French Mumule Aneɛ Ga Galician Garifuna Georgian German German Mumule Aneɛ Giliki Greenlandic Guarani Gujarati Gun Guna Haitian Creole Hausa Herero Hibulu Hiligaynon Hindi Hiri Motu Hmong (White) Hungarian Hungary Mumule Aneɛ Iban Ibanag Icelandic Igbo Iloko Indonesian Isoko Italian Japan Mumule Aneɛ Japanese Jula Kabyle Kalenjin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kongo Konkani (Roman) Korea Mumule Aneɛ Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Laotian Latvian Lhukonzo Lingala Lithuanian Low German Luganda Lugbara Lunda Luo Luvale Macedonian Malagasy Malay Malayalam Maltese Mam Mapudungun Marathi Marshallese Mauritian Creole Maya Mazatec (Huautla) Mende Mexico Mumule Aneɛ Mingrelian Miskito Mixe Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngabere Ngangela Niuean Norwegian Nuer Nyaneka Nyungwe Nzema Oromo Ossetian Otetela Otomi (Mezquital Valley) Palauan Pangasinan Papiamento (Aruba) Papiamento (Curaçao) Paraguay Mumule Aneɛ Persian Peru Mumule Aneɛ Polish Polish Mumule Aneɛ Ponapean Portuguese Portuguese (European) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Rarotongan Romanian Rotuman Runyankore Russia Mumule Aneɛ Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spain Mumule Aneɛ Spanish Sranantongo Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Turkmen Tuvaluan Tuvinian Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Uruund Uzbek Uzbek (Roman) Valencian Venda Venezuela Mumule Aneɛ Vezo Vietnamese Wallisian Waray-Waray Wayuunaiki Welsh Wolaita Wolof Xhosa Yapese Yoruba Zande Zapotec (Isthmus) Zapotec (Lachiguiri) Zimbabwe Mumule Aneɛ Zulu\n“Ɛkɛla” nee “Sunsum”—Duzu A Edwɛkɛ Agbɔkɛ Ɛhye Mɔ Kile Amgba A?\nSAA ɛte edwɛkɛ agbɔkɛ “ɛkɛla” nee “sunsum” a, duzu a wɔ adwenle kɔ zo a? Menli dɔɔnwo die di kɛ debie bie mɔɔ ɛnyelɛ ɛnnwu ye anzɛɛ ɛnwu ɛlɛ la wɔ yɛ nu. Bɛsuzu kɛ saa sonla ne wu a, deɛ ɛhye fi sonlabaka ne anu na ɔkɔ zo ɔtɛnla aze. Ɔluakɛ diedi ɛhye ɛdɛlɛ ɛhɔ moa la ati, saa menli dɔɔnwo sukoa nwu ye kɛ Baebolo ne ɛngilehile zɔ a ɔsi bɛ nwo. Ɛnee, kɛmɔ Nyamenle Edwɛkɛ ne kile la, duzu a le ɛkɛla ne yɛɛ sunsum ne?\nMƆƆ “ƐKƐLA” NE KILE WƆ BAEBOLO NE ANU\nMɔɔ lumua la, suzu ɛkɛla ne anwo nea. Bie a ɛbahakye kɛ bɛlumua bɛhɛlɛle Baebolo ne wɔ Hibulu nee Giliki aneɛ nu. Mekɛ mɔɔ bɛkɛlɛ ɛkɛla ne anwo edwɛkɛ la, Baebolo kɛlɛvoma vale Hibulu edwɛkɛkpɔkɛ ne′phesh anzɛɛ Giliki edwɛkɛkpɔkɛ psy·khe′ a lile gyima a. Edwɛkɛ agbɔkɛ nwiɔ ɛhye finde Ngɛlɛlera ne anu mɔɔ bo fane 800, na New World Translation ne kile ɔ bo “ɛkɛla” wɔ ɛleka biala mɔɔ bɛfinde la. Ɔwɔ nuhua kɛ Nzema Baebolo ne kile edwɛkɛ agbɔkɛ ɛhye mɔ abo kɛ “ɛkɛla” ɛdeɛ, noko ɔdwu mekɛ ne bie a eza ɔkile ɔ bo kɛ “sonla,” “tease abɔdeɛ,” “awie,” “menli,” “funli,” “yɛdayɛ,” “ɔ nwo,” “abo zo amra,” “nane” yɛɛ “ngoane.” Noko, saa ɛnea kɛzi bɛva ne′phesh nee psy·khe′ bɛli gyima wɔ Baebolo ne anu la a, ɔda ali kɛ bɛgyi ɛkɛ ne bɛmaa (1) menli, (2) nane, anzɛɛ (3) ngoane mɔɔ wɔ sonla anzɛɛ nane nu la. Maa yɛnlea kɛzi ngɛlɛlera bie mɔ da adwenle nsa ɛhye ali la.\nMenli. Wɔ Nowa mekɛ zo, “bɛdabɛ ekyi ne ala, bɛle [psy·khe′] mɔtwɛ, mɔɔ ɛnee bɛwɔ ɛlɛne ne anu wɔ azule ne anye la yɛɛ bɛliele bɛ ngoane a.” (1 Pita 3:20) Wɔ ɛke, Giliki edwɛkɛ kpɔkɛ psy·khe′ kile menli—Nowa, ɔ ye, ɔ mra mrenya nsa ne, yɛɛ bɛ ye mɔ. Adendulɛ 16:16 ka adehilelɛ mɔɔ bɛvale bɛmanle Yizilayɛma wɔ mana ne ɛsesalɛ nwo la anwo edwɛkɛ. Bɛhanle bɛhilele bɛ kɛ: “Awie biala ɛsesa dɔɔnwo mɔɔ kɛza . . . menli [ne′phesh] mɔɔ wɔ ye awuke ne anu la.” Yemɔti bɛnleanle menli dodo mɔɔ wɔ abusua ko biala anu la a bɛsesale mana ne a. Ɛbanwu Baebolo nu neazo bie mɔ mɔɔ kile kɛ ne′phesh nee psy·khe′ kile menli anzɛɛ awie la wɔ Mɔlebɛbo 46:18; Dwɔhyua 11:11; Gyima ne 27:37; yɛɛ Wulomuma 13:1.\nNane Nane. Ninyɛnebɔlɛ nwo edwɛkɛ mɔɔ wɔ Baebolo ne anu la ka kɛ: “Nyamenle zele kɛ, ‘Nzule nu anyewɔzo abɔdeɛ [ne′phesh] ngakyile muala ɛrɛla, na nloma mɔɔ tu dua anwomanyunlu la ɛrɛla azɛlɛ ye azo.’ Akee Nyamenle zele kɛ, ‘Anyewɔzo abɔdeɛ [ne′phesh] ɛrɛla azɛlɛ ye azo, biala nee ye ɛsaso; nlankɛ nee ninyɛne mɔɔ twenle bɛ nwo aze la amuala nee nanemgbole, ko biala nee ye ɛsaso.’ Na ɔyɛle zɔhane.” (Mɔlebɛbo 1:20, 24) Wɔ ɛke, Hibulu edwɛkɛ kpɔkɛ ne′phesh kile fɛlɛ, yɛɛ nyɛmoa. Eza bɛvale ne′phesh bɛgyinlanle ɛkɛ ne bɛmanle nloma nee nane nane wɔ Mɔlebɛbo 9:10; Sɛlɛvolɛma 11:46; yɛɛ Ɛdianlɛ 31:28.\nSonla ngoane. Ɔdwu mekɛ ne bie a ne′phesh nee psy·khe′ kile sonla ngoane. Gyihova Mɛla ne ka kɛ: “Saa nrenzɛvolɛ ne anwo bu ɛbonle a, ɛnee yemɔ, ɔbayɛ mɔɔ ɛku ɛ gɔnwo [ne′phesh] a bɛku wɔ.” (Adendulɛ 21:23) Ɛnee saa nrenzɛvolɛ ne wu a bɛbava ngoane a bɛazie ɔ gyakɛ anu a. Kolaa na ɛhye azi la, mekɛ bie mɔɔ Relahyɛle wo ɔ ra Bɛngyaman la, ‘ɔwule anzɛɛ ye ngoane [ne′phesh] vile ɔ sa.’ (Mɔlebɛbo 35:16-19) Suzu edwɛkɛ mɔɔ Gyisɛse hanle la noko anwo nea: “Mame a mele mboaneneavolɛ kpalɛ ne a. Mboaneneavolɛ kpalɛ ne fa ye ngoane [psy·khe′] to aze maa ye mboane ne.” (Dwɔn 10:11) Gyisɛse vale ye psy·khe′, anzɛɛ ye ngoane dole ɛkɛ ne manle alesama. Wɔ Baebolo edwɛkɛ ɛhye mɔ anu, ɔda ali wienyi kɛ edwɛkɛ agbɔkɛ “ɛkɛla” anzɛɛ ne′phesh nee psy·khe′ kile sonla ngoane. Ɛbanwu ɛkɛla ne mɔɔ bɛva bɛli gyima zɛhae la anwo neazo dɔɔnwo wɔ 1 Arelemgbunli 17:17-23; Mateyu 10:39; Dwɔn 15:13; yɛɛ Gyima ne 20:10.\nSaa ɛkɔ zo ɛsukoa Nyamenle Edwɛkɛ ne a ɛbanwu ye kɛ Baebolo ne ɛnga ye wɔ ɛleka biala kɛ ne′phesh nee psy·khe′ kile “debie mɔɔ ɛnwu ɛlɛ” anzɛɛ “debie mɔɔ wɔ ɛkɛ ne dahuu” a. Emomu, Ngɛlɛlera ne ka kɛ ne′phesh wu. (Yizikeɛle 18:4, 20) Ɛhye ati, Baebolo ne fɛlɛ awie mɔɔ ɛwu la funli, ne′phesh anzɛɛ sonla mɔɔ ɛwu.—Sɛlɛvolɛma 21:11.\nMƆƆ “SUNSUM” NE KILE LA\nAkee maa yɛzuzu kɛzi Baebolo ne fa edwɛkɛ kpɔkɛ “sunsum” di gyima la anwo. Menli bie mɔ dwenle kɛ “sunsum” nee “ɛkɛla” le ko. Noko akee, ɛhye ɛnle zɔ. Baebolo ne maa ɔda ali wienyi kɛ “sunsum” nee “ɛkɛla” le ninyɛne ngakyile nwiɔ. Adenle boni azo a bɛle ngakyile a?\nMekɛ mɔɔ Baebolo kɛlɛvoma ɛlɛka “sunsum” ne anwo edwɛkɛ la, bɛvale Hibulu edwɛkɛkpɔkɛ ru′ach anzɛɛ Giliki edwɛkɛkpɔkɛ pneu′ma a bɛlile gyima a. Nzema Baebolo ne noko kile ɔ bo kɛ ɛnwomenle anzɛɛ sunsum. Ngɛlɛlera ne maa mɔɔ ru′ach nee pneu′ma kile la anu da ɛkɛ ne wienyi. Kɛ neazo la, Edwɛndolɛ 104:29 ka kɛ, saa ɛdawɔ Gyihova, “ɛdie bɛ ɛnwomenle [ru′ach] ne a, bɛwu na bɛsia bɛkɔ ndɛtɛlɛ nu.” Gyemise 2:26 noko ka kɛ: “Nwonane mɔɔ sunsum [pneu′ma] ɛnle nu la le funli.” Nɔhalɛ nu, ru′ach nee pneu′ma mɔɔ bɛva bɛli gyima wɔ ngɛlɛlera ɛhye mɔ anu la ɛngile anwoma mɔɔ yɛdie yɛkɔ yɛ nu, anzɛɛ ‘ɛkɛla’ ne, emomu ɔkile sɛkɛlɛneɛ adenle zo tumi ne mɔɔ maa sonlabaka ne nyia ngoane la. Saa sunsum ɛhye anzɛɛ ngoane tumi ne ɛnle ɛkɛ ne a ɛnee sonlabaka ne ɛwu. Yɛkola yɛnwu ɛhye wɔ Azuyilɛ ne mɔɔ rale Nowa mekɛ zo la anu wɔ mekɛ mɔɔ Nyamenle hanle kɛ: “Mebamaa ezule kpole bie adɔ toonwo abu aze, yeazɛkye debie biala mɔɔ die ɛnwomenle [ru′ach] mɔɔ wɔ aleɛabo la amuala.” (Mɔlebɛbo 6:17; 7:15, 22) Ɛhye ati, “sunsum” ne kile tumi ne mɔɔ ɛnyelɛ ɛnnwu ye mɔɔ maa abɔdeɛ biala nyia ngoane anzɛɛ tɛnla aze la.\nSonlabaka ne hyia ngoane tumi [ru′ach anzɛɛ pneu′ma] ne kɛmɔ riledio noko hyia lateleke na yeayɛ gyima la. Kɛ ndonwo la, saa ɛfa batile ɛwula riledio nu na ɛbuke a—saa yɛbaha a—lateleke tumi ne mɔɔ wɔ batile ne anu la maa ɔnyia ngoane. Noko akee, saa batile ne ɛnle ɛkɛ a ɛnee riledio ne ɛwu. Yemɔti riledio biala mɔɔ bɛbaye ye nyɛma ne bavi lateleke tumi ne anu la ɛngola ɛnli gyima. Zɔhane ala yɛɛ sonlabaka ne hyia ngoane tumi na yeahola yeadɛnla aze a. Bieko, sunsum ne [ru′ach anzɛɛ pneu′ma] ɛngola ɛnde nganeɛ biala kɛmɔ lateleke de la. Ɔle tumi mɔɔ ɔnlɛ nganeɛdelɛ biala a. Noko saa zɔhane sunsum ne anzɛɛ ngoane tumi ne ɛnle sonlabaka ne anu a “bɛwu na bɛsia bɛkɔ ndɛtɛlɛ nu,” kɛmɔ edwɛndolɛnli ne hanle la.\nNolobɔvo ne 12:7 ka alesama ewule nwo edwɛkɛ kɛ: “Munlutu [sonlabaka ne] bazia ahɔ ndɛtɛlɛ nu kɛ ye dɛba ne ala la, na sunsum ne [ru′ach] azia ahɔ Nyamenle mɔɔ vale manle la ɛkɛ.” Yemɔti saa sunsum ne anzɛɛ ngoane tumi ne fi sonlabaka ne anu a, sonla ne wu na ɔsia ɔkɔ ɛleka mɔɔ ɔvi ɔrale—azɛlɛ ne anu. Zɔhane ala a, ngoane tumi ne sia kɔ ɛleka mɔɔ ɔvi ɔrale—Nyamenle ɛkɛ a. (Dwobu 34:14, 15; Edwɛndolɛ 36:9) Nɔhalɛ nu, ɛhye ɛngile kɛ ngoane tumi ne kɔ anwuma. Emomu, ɛhye kile kɛ saa awie wu a, anyelazo biala mɔɔ wɔ ɛkɛ ne kɛ ɔbadɛnla aze bieko kenlebie la gyi Gyihova Nyamenle anwo zo. Ye ngoane ne wɔ Nyamenle asa nu. Ɔlua Nyamenle tumi zo ala a bɛbava sunsum ne anzɛɛ ngoane tumi ne bɛazia bɛamaa ye na yeahola yeadɛnla aze bieko a.\nNea kɛzi ɔle arɛlekyekyelɛ kɛ yɛkɛnwu kɛ ɛhye a Nyamenle bayɛ amaa menli mɔɔ wɔ ngakyelɛ “nla ne mɔ anu” la kɔsɔɔti a! (Dwɔn 5:28, 29) Wɔ ewudwazo mekɛ ne anu, Gyihova bayɛ sonlabaka fofolɛ amaa menli mɔɔ ɛla wɔ ewule nu la kɔsɔɔti, na yeava ngoane tumi yeamaa bɛ yeamaa bɛara ngoane nu bieko. Nea kɛzi menli nye balie wɔ zɔhane mekɛ ne anu a!\nSaa ɛkpondɛ kɛ ɛsukoa mɔɔ “ɛkɛla” nee “sunsum” kile wɔ Baebolo ne anu la anwo ninyɛne dɔɔnwo a, nea What Happens to Us When We Die? buluku ne, yɛɛ Reasoning From the Scriptures buluku ne mukelɛ 375-84, mɔɔ Gyihova Alasevolɛ ɛyɛ la anu.


Mowuamra Badɛnla Aze Bieko!\nBie a ɛbahakye kɛ Gail, mɔɔ yɛlimoa yɛha ɔ nwo edwɛkɛ la adwenle nu yɛle ye kesee kɛ saa ɔbahola yeagyinla ɔ hu, Rob ewule ne anloa a. Noko akee, ɔ nye la kɛ ɔbanwu ye bieko wɔ ewiade fofolɛ ne mɔɔ Nyamenle ɛbɔ nwolɛ ɛwɔkɛ la anu. Ɔka kɛ, “Ngɛlɛlera mɔɔ me nye die nwolɛ kpalɛ la a le Yekile 21:3, 4.” Ɔkenga kɛ: “Nyamenle mumua ne nee bɛ badɛnla. . . . Ɔbakyikyi bɛ nye anwo monle. Ewule ɛnle ɛkɛ bieko, monle ɛnle ɛkɛ, nyane ɛnle ɛkɛ, ɛzunlɛ ɛnle ɛkɛ ne bieko. Ɔluakɛ alumua ninyɛne ne mɔ ɛze ɛhɔ.”\nGail ka kɛ: “Ɛwɔkɛ ɛhye tɛla biala. Medi bɛdabɛ mɔɔ bɛ kulovolɛ bie ɛwu noko bɛnze anyelazo ɛhye kɛ bɛbanwu bɛ bieko la anwo nyane.” Gail yɛ ye diedi ne anwo gyima ɔlua ɔ nwo mɔɔ yedu yemaa na ɔlɛfa ye mekɛ kɔsɔɔti yeaha edwɛkpa ne mɔɔ fale ɛwɔkɛ mɔɔ Nyamenle ɛbɔ kɛ kenle bie “ewule ɛnle ɛkɛ bieko” la yeahile ɔ gɔnwo mɔ.\nƐnee Dwobu lɛ anwodozo kɛ ɔbadɛnla aze bieko\nBie a ɛbaha kɛ, ‘Ɔnle nɔhalɛ!’ Noko suzu nrenyia bie mɔɔ bɛfɛlɛ ye Dwobu la neazo ne anwo. Ɛnee ɔnde kpɔkɛ fee. (Dwobu 2:7) Ɛnee Dwobu kulo kɛ ɔwu ɛdeɛ, noko ɛnee ɔlɛ diedi kɛ Nyamenle lɛ tumi, na ɔbahola yeadwazo ye yeara azɛlɛ ye azo. Ɔvale anwodozo ɔhanle kɛ: “Anrɛɛ wɔava me wɔavea ɛbolɔ, . . . Ɛbavɛlɛ, na mebalie wɔ zo; ɛ nwo balɔ ɛdawɔ ɛ sa anloa gyima.” (Dwobu 14:13, 15) Ɛnee Dwobu die di kɛ ye Nyamenle ne anwo balɔ ye yɛɛ ɔbahulo kɛ ɔbadwazo ye yeara ngoane nu.\nƆnrɛhyɛ, Nyamenle bayɛ ye zɔ yeamaa Dwobu nee menli dɔɔnwo wɔ mekɛ mɔɔ azɛlɛ ɛhye bahakyi paladaese la. (Luku 23:42, 43) Baebolo ne ka ye wɔ Gyima ne 24:15 kɛ, ‘Menli badwazo ara ngoane nu.’ Gyisɛse hanle kɛ, “Bɛmmamaa ɛhye yɛ bɛ azibɛnwo; mekɛ ɛlɛba mɔɔ mɔwuamra amuala bade ɔ ne wɔ bɛ nla ne mɔ anu, na bɛvi bɛ nla ne mɔ anu bɛbavinde.” (Dwɔn 5:28, 29) Dwobu bava ɔ nye anwu kɛ ɛwɔkɛ ɛhye ɛra nu. Ɔbanyia “ye mgbavolɛ nu anwosesebɛ” ne bieko na ye nwonane ne ‘azia ayɛ kɛ ye mgbavolɛ’ nu ɛdeɛ ne dahuu. (Dwobu 33:24, 25) Bɛbayɛ zɔhane ala bɛamaa bɛdabɛ mɔɔ bɛkile anyezɔlɛ wɔ Nyamenle anwunvɔnezelɛ nziezielɛ ne mɔɔ fale azɛlɛ ye azo ewudwazo ne anwo la.\nSaa wɔli nyane wɔ wɔ kulovolɛ bie ewule nwo a, edwɛkɛ mɔɔ yɛzuzu nwo la ɛnrɛye wɔ nyane ne ɛnrɛvi ɛkɛ ne bɔkɔɔ. Saa ɛdwenledwenle Nyamenle ɛwɔkɛ ne mɔ anwo a, ɛbanyia anyelazo nee anwosesebɛ mɔɔ baboa wɔ a.—1 Tɛsalonaekama 4:13.\nƐkulo kɛ ɛsukoa dɔɔnwo ɛfale kɛzi ɛbagyinla nyanelilɛ nloa la ɔ? Anzɛɛ ɛbahola wɔazuzu kpuya mɔɔ le kɛ “Duzu ati a Nyamenle maa ɛtaneyɛlɛ nee amaneɛnwunlɛ nwo adenle a?” Yɛsɛlɛ wɔ, kɔ yɛ wɛbsaete, jw.org ne azo na nwu kɛzi Baebolo ne maa yɛ arɛlekyekyelɛ nwo mualɛ kpalɛ la.\nFa nwa awie Fa nwa awie Mowuamra Badɛnla Aze Bieko!


Bɛwo Gyisɛse Wɔ Mboane Tunli Nu (Luku 2:1-20) | Baebolo Nu Edwɛkɛ\nBɛwo Gyisɛse Wɔ Mboane Tunli Nu\nASOO ɛze adɔma ekyi ɛhye sonla holɛ? Ɛhɛe, Gyisɛse ɔ. Bɛwole ye mboane tunli ne anu la ɛtɛkyɛle. Mɛle ɛlɛfa Gyisɛse ado mboane adidi ɛlɛka ne anu, ɛleka mɔɔ nane ne mɔ di aleɛ la. Na duzu ati a Mɛle nee Dwosefi nee nane ne mɔ a wɔ ɛke a? Tɛ ɛke a ɔwɔ kɛ bɛwo adɔma a, anzɛɛ ɔle zɔ?\nKyɛkyɛ ɔnle zɔ. Noko edwɛkɛ ɛhye ati a bɛwɔ ɛke a: Wulomu maanle maanle kpanyinli ne, mɔɔ bɛfɛlɛ ye Siza Ɔgɛsetɛse la lile mɛla kɛ awie biala ɛzia ɛhɔ sua mɔɔ bɛwole ye zo la azo ɔmaa bɛdia ye. Bɛtelɛhɛm ɛke a bɛwole Dwosefi a. Noko mekɛ mɔɔ ɔ nee Mɛle bɛdwule ɛkɛ ne la, bɛannyia sua wɔ ɛleka biala. Ɛhye ati ɛnee ɔwɔ kɛ bɛbaboka nane ne mɔ anwo wɔ ɛke. Na kenle zɔhane anu ala a Mɛle wole Gyisɛse a! Noko, kɛmɔ ɛkola ɛnwu ye la, ɔte kpɔkɛ.\nWɔnwu mboaneneavolɛma ne mɔ mɔɔ ɛlɛba aranlea Gyisɛse la ɔ? Ɛnee bɛwɔ fiene ne azo bɛlɛnea bɛ mboane nɔe ne, na wienyi kɛnlɛma bie dale bɛ nwo zo. Ɛnee anwumabɔvolɛ ɔ! Ɛzulolɛ kpole hanle mboaneneavolɛma ne mɔ. Noko anwumabɔvolɛ ne hanle kɛ: ‘Bɛmmasulo! Melɛ amaneɛ kpalɛ melɛbɛlɛ bɛ. Ɛnɛ kenle ye, bɛwo Kelaese ne mɔɔ le Awulae la wɔ Bɛtelɛhem. Ɔbalie menli ne ngoane! Bɛbanwu kɛ bɛva avuazinli bɛkyekye ɔ nwo na bɛva ye bɛdo mboane adidi ɛlɛka nu.’ Arɛlevilɛ nu ala anwumbɔvolɛma dɔɔnwo rale na bɛbɔle ɔ bo kɛ bɛye Nyamenle ayɛlɛ. Ndɛndɛ ne ala mboaneneavolɛma ne hɔle kɛ bɛkakpondɛ Gyisɛse, na akee bɛnwu ye.\nAsoo ɛze deɛ mɔɔ ɔti Gyisɛse le ngakyile la? Asoo ɛze ye sonla holɛ? Kakye kɛ, wɔ buluku ɛhye ɛzukoalɛdeɛ ne mɔɔ lumua la anu yɛhanle Nyamenle Ara ne mɔɔ lumua la anwo edwɛkɛ. Ralɛ ɛhye nee Gyihova yɛle gyima wɔ mekɛ mɔɔ ɔbɔ anwuma nee aze yɛɛ debie biala la. Sonla ɛhye a le Gyisɛse!\nƐhɛe, Gyihova yele ɔ Ra ne ngoane vile anwuma na ɔvale ɔwulale Mɛle akunlu. Ɛkɛ ne ala kakula ne bɔle ɔ bo kɛ ɔnyi wɔ ɔ kunlu kɛmɔ ngakula mɔɔ ɛha la nyi wɔ bɛ nli mɔ akunlu la. Noko ɛnee kakula ɛhye le Nyamenle Ara. Awieleɛ kolaa bɛwole Gyisɛse wɔ mboane tunli nu wɔ Bɛtelɛhɛm ɛke. Asoo akee ɛnwu deɛ mɔɔ ɔti ɛnee anwumabɔvolɛma ne anye ɛlie somaa kɛ bɛka bɛahile menli kɛ bɛwo Gyisɛse la?\nKpondɛ deɛmɔti bɛdi Bolonyia wɔ December 25 la.